Атабек Назиров Ўзбекистон тўғридан-тўғри инвестициялар жамғармаси бош директори бўлди - 01.04.2021, Sputnik Ўзбекистон\nАтабек Назиров Ўзбекистон тўғридан-тўғри инвестициялар жамғармаси бош директори бўлди\nТОШКЕНТ, 1 апр — Sputnik. Атабек Назиров инвестициялар ва ташқи савдо вазирининг маслаҳатчиси - Ўзбекистон тўғридан-тўғри инвестициялар жамғармаси бош\nТОШКЕНТ, 1 апр — Sputnik. Атабек Назиров инвестициялар ва ташқи савдо вазирининг маслаҳатчиси - Ўзбекистон тўғридан-тўғри инвестициялар жамғармаси бош директори этиб тайинланди. Бу ҳақда Инвестициялар ва ташқи савдо вазирлиги матбуот хизмати хабар қилди.Ушбу Жамғарма рақобатбардош маҳаллий компанияларга инвестициялар киритиш, шунингдек, хусусий маҳаллий ва хорижий инвесторлар билан узоқ муддатли ўзаро фойдали шериклик муносабатларини йўлга қўйиш мақсадида ташкил этилган.Жамғарманинг асосчиси Тикланиш ва тараққиёт жамғармаси ҳисобланади, фаолияти эса Инвестициялар ва ташқи савдо вазирлиги томонидан мувофиқлаштирилади.Назиров 1975 йилда Тошкент шаҳрида туғилган, 1998 йилда макроиқтисодиёт ихтисослиги бўйича АҚШдаги Нью-Йорк давлат университетини тамомлаган. У инвестиция соҳасида катта тажрибага эга, АҚШдаги “Goldman Sachs” ва “JPMorgan Chase”, Россиядаги “Тройка Диалог” ва МДМ-Банк каби йирик молиявий ва инвестиция компанияларида, шунингдек, Лондон шаҳрида Европа тикланиш ва тараққиёт банкида ишлаган.У Ўзбекистонда ўз фаолиятини 2018 йилда инновацион ривожланиш вазирининг ўринбосари лавозимида бошлаган, кейинчалик Халқ таълими вазирининг ўринбосари сифатида фаолият юритган. 2019 йилнинг январь ойидан буён Капитал бозорини ривожлантириш агентлиги директори лавозимида ишлаб келган.\nўзбекистон тўғридан-тўғри инвестициялар жамғармаси, инвестициялар ва ташқи савдо вазирлиги, янги тайинлов\nЎзбекистон Республикасининг тўғридан-тўғри инвестициялар жамғармаси раҳбари лавозимига Атабек Назиров тайинланди.\nТОШКЕНТ, 1 апр — Sputnik. Атабек Назиров инвестициялар ва ташқи савдо вазирининг маслаҳатчиси - Ўзбекистон тўғридан-тўғри инвестициялар жамғармаси бош директори этиб тайинланди. Бу ҳақда Инвестициялар ва ташқи савдо вазирлиги матбуот хизмати хабар қилди.\nУшбу Жамғарма рақобатбардош маҳаллий компанияларга инвестициялар киритиш, шунингдек, хусусий маҳаллий ва хорижий инвесторлар билан узоқ муддатли ўзаро фойдали шериклик муносабатларини йўлга қўйиш мақсадида ташкил этилган.\nЖамғарманинг асосчиси Тикланиш ва тараққиёт жамғармаси ҳисобланади, фаолияти эса Инвестициялар ва ташқи савдо вазирлиги томонидан мувофиқлаштирилади.\n24 Декабр 2020, 10:26\nНазиров 1975 йилда Тошкент шаҳрида туғилган, 1998 йилда макроиқтисодиёт ихтисослиги бўйича АҚШдаги Нью-Йорк давлат университетини тамомлаган. У инвестиция соҳасида катта тажрибага эга, АҚШдаги “Goldman Sachs” ва “JPMorgan Chase”, Россиядаги “Тройка Диалог” ва МДМ-Банк каби йирик молиявий ва инвестиция компанияларида, шунингдек, Лондон шаҳрида Европа тикланиш ва тараққиёт банкида ишлаган.\nУ Ўзбекистонда ўз фаолиятини 2018 йилда инновацион ривожланиш вазирининг ўринбосари лавозимида бошлаган, кейинчалик Халқ таълими вазирининг ўринбосари сифатида фаолият юритган. 2019 йилнинг январь ойидан буён Капитал бозорини ривожлантириш агентлиги директори лавозимида ишлаб келган.


НАВБАТДАН ТАШҚАРИ СЕССИЯ\n20 март куни халқ депутатлари туман Кенгашининг навбатдан ташқари сессияси ўтказилди. Унда ташкилий масала кўрилди.\nДепутатлар туман ҳокими вазифасида ишлаган Т. Рапиковни вилоят ҳокимининг қарорига асосан бошқа ишга ўтганлиги муносабати билан вазифасидан озод этиш ҳақидаги қарорини тасдиқладилар.\nЧЕГАРАНИНГ ЎЗ ТАЛАБИ БОР\nФуқароларимизнинг хорижга чиқиб келишлари учун мамлакатимизда барча шароитлар яратилган. Бу борада қатор қонунлар қабул қилинганки, у республикамиз фуқароларининг ҳуқуқий манфаатларини ҳимоя қилади. Қонунларга риоя қилган шахс ўз навбатида, албатта, адашмайди, ютқазмайди, фақат фойда кўради, холос. 1999 йилда "Ўзбекистон Республикасининг Давлат чегараси тўғрисида"ги Қонуни қабул қилинди. Унда чегараларимиз дахлсизлиги, қонунга хилоф равишда чегарани бузиб ўтиш жиноят эканлиги белгилаб қўйилган.\nОдам савдоси дунё халқларини ташвишга солаётган жиддий муаммолардан биридир. Зеро, у ҳудуд ва чегара танламайди. Шу боис ушбу жиноятга қарши самарали кураш олиб боришда давлатлараро ҳамкорлик муҳим аҳамиятга эга. Бу борада мамлакатимизда норматив-ҳуқуқий база шакллантирилган. Қолаверса, Ўзбекистон инсон ҳуқуқлари бўйича 60 дан ортиқ халқаро ҳужжатга қўшилган. БМТ томонидан мазкур соҳада қабул қилинган 6 та асосий халқаро шартнома иштирокчисига айланган. Шунингдек, хорижий давлатлар билан уюшган жиноятчилик, шу жумладан, одам савдосига қарши курашишга қаратилган 29 та шартнома ва келишув имзоланган.\nОдам савдосига қарши курашиш бўйича Республика идоралараро комиссияси томонидан мазкур иллатга қарши курашиш, унинг сабаблари ва шарт-шароитларини бартараф этиш, оқибатларини камайтириш чора-тадбирлари амалга оширилмоқда. Жамоатчилик ўртасида ҳуқуқни муҳофаза қилувчи идоралар билан ҳамкорликда ўтказилаётган йиғилиш ва учрашувларда одам савдосига йўл очувчи сабаблар ва унинг олдини олиш омилларини тушунтиришга алоҳида эътибор қаратилмоқда.\nТаъкидлаш жоизки, одам савдосига қарши курашиш деганда нафақат ушбу жиноятчиликка қарши курашиш, балки, энг аввало, унга замин яратаётган сабаб ва омилларни бартараф этиш тушунилади. Одам савдоси жинояти ҳамда унинг оқибатлари ҳақида гапирар эканмиз, бунда аввало асосий мақсад аҳолига мазкур қилмишнинг асл моҳиятини янада чуқурроқ тушунтириш, огоҳликка чорлаш ва фуқароларимизни ушбу жиноятнинг қурбони бўлиб қолишларидан асраш чораларини кўришдан иборат.\nУюшган жиноятчиликнинг мазкур тури ва унга боғлиқ жиноятларга қарши курашишда, миллий ёки халқаро даражада бўлишидан қатъи назар, ҳар қандай ҳамкорлик ҳал қилувчи омил ҳисобланади. Одам савдосига қарши курашиш стратегияси ва тергов техникасининг ҳар хил турлари, қонунларни қўллаш амалиёти таҳлили, одам савдоси жабрдийдаларининг ҳуқуқларини ҳимоя қилиш ва, умуман, одам савдосига қарши курашишда давлат идоралари ва фуқаролик жамияти институтлари ҳамкорлиги муҳим аҳамиятга эга.\nДунё миқёсида глобаллашув жараёнлари чуқурлашиб бораётган бир пайтда халқимизни ҳар қандай хавф-хатардан огоҳ этиш, жиноий тажовузларнинг олдини олиш, йил сайин турли кўринишда пайдо бўлаётган трансмиллий жиноий тузилмалар фаолиятининг юртимизга кириб келишига йўл қўймаслик чора-тадбирларини амалга оширишимиз зарур.\nОдам савдоси жиноятларига қарши курашишда аҳолининг бу тоифадаги жиноятлар ҳақида батафсил маълумотга эга бўлиши муҳим омиллардан биридир. Чунки огоҳ фуқаро ҳеч қачон одам савдоси қурбонига айланиб қолмайди.\nБу иллатга қарши курашиш фақат суд-ҳуқуқ органлари ходимларининг вазифаси деб қараш нотўғри. Бу борада барча бирдек ҳаракат қилиб, суд-ҳуқуқ органларига яқиндан ёрдам беришса, мақсадга мувофиқ бўлар эди.\nМУАММО ЖОЙИДА ҲАЛ ЭТИЛАДИ\nЎзбекистон Республикаси Президентининг 2019 йил 17 январда қабул қилинган "Аҳоли муаммолари билан ишлаш тизимини янада такомиллаштириш чора-тадбирлари тўғрисида"ги Фармони қабул қилинганлигидан хабардорсиз.\nБинобарин, Халқ қабулхоналари давлат органлари билан аҳоли ўртасида очиқ мулоқотни йўлга қўйиш, долзарб муаммоларни аниқлаш ва мурожаатларнинг кўриб чиқилишини таъминлашда ўзига хос самарали механизмга айланди.\nТуманимиз аҳли Наврўз байрамини шоду ҳуррамлик билан нишонладилар. Деярли барча маҳалла фуқаролар йиғинларида, ташкилоту муассасаларда айём муносабати билан оммавий тадбирлар ташкил қилинди. "Дўстлик" маданият ва истироҳат боғи - мингбулоқликларнинг тантаналар ўтказиладиган асосий маскани. Наврўзни нишонлаш учун туман ҳокимлиги тасдиқлаган тадбирлар режасига мувофиқ катта тайёргарлик ишлари қилинди.\n«HUMO ARENA» ҲАМ КЎРК, ҲАМ ФАХРДИР\n«ЖОЗИБА» ОҒУШИДА АКЦИЯ\nСАЙЛОВЛАР БЎСАҒАСИДАМИЗ ЮРТИМИЗДА ИККИ МУҲИМ СИЁСИЙ КАМПАНИЯ - МАҲАЛЛА ОҚСОҚОЛЛАРИ ҲАМДА ДЕПУТАТЛАРИМИЗНИ САЙЛАНАДИГАН КУНЛАР ЯҚИНЛАШМОҚДА


2- 166. У пайтда эргашилганлар азобни кўриб, эргашганлардан тонарлар ва сабаблар ҳам улардан кесилар.\n2- 165. Одамлар ичида Аллоҳдан ўзга тенгдошларни тутадиганлар ва уларни Аллоҳни севгандек севадиганлар бор. Иймон келтирганларнинг Аллоҳга муҳаббатлари кучлидир. Зулм қилганлар азобни кўрган чоғларида, албатта, барча қувват Аллоҳга хослигини ва албатта, Аллоҳнинг азоби шиддатли эканини билсалар эди!\n2- 164. Албатта, осмонлару ернинг яратилишида, кеча ва кундузнинг алмашиб туришида, одамларга манфаатли нарсалари ила денгизда сузиб юрган кемада, Аллоҳнинг осмондан сув тушириб, у билан ерни ўлимидан кейин тирилтириши ва унда турли жонзотларни таратишида, шамолларни йўналтиришида, осмону ер орасидаги итоатгўй булутда ақл юритувчи қавмлар учун оят(белги)лар бор.\n2- 163. Ва илоҳингиз ягона Илоҳдир. Ундан ўзга илоҳ йўқ. У ўта меҳрибондир, ўта раҳмлидир.\n2- 162. Унда мангу қолувчидирлар. Улардан азоб енгиллатилмас ва уларга муҳлат ҳам берилмас.\n2- 161. Албатта, куфр келтириб, кофир ҳолида ўлганларга – ана ўшаларга Аллоҳнинг, фаришталарнинг ва одамларнинг – барчанинг лаънати бўлгай.\n2- 160. Тавба қилиб, ислоҳ қилиб, баён қилганлар мустаснодир, ана ўшаларнинг тавбасини қабул қилурман. Ва Мен тавбани кўплаб қабул қилувчидирман, ўта раҳмлидирман.\n2- 159. Албатта, Биз нозил қилган равшан(оят)ларни ва ҳидоятни одамларга китобда баён қилиб берганимиздан кейин беркитганларни – ана ўшаларни Аллоҳ лаънатлайдир. Ва лаънатловчилар лаънатлайдир.


ИнтерФУТБОЛ :: Олийжаноб Куба ёки Якуб Блашиковски собиқ клубига 300 евро қарз берди-я...\nОлийжаноб Куба ёки Якуб Блашиковски собиқ клубига 300 евро қарз берди-я...\nАжойиб тарих: Якуб Блашиковски собиқ клубига 300 евро қарз берди ва унинг таркибида маош олмасдан ўйнашга тайёр. 2019 йил польшалик футболчи учун унча яхши бошланмади: «Вольфсбург» раҳбарияти Якуб билан тузилган шартномани муддатидан аввал бекор қилди. Натижада у Польшага қайтди. Орадан бир ҳафта ўтгач, Przeglad Sportowy нашри мухбири Михал Трела 33 ёшли ярим ҳимоячининг «Висла» (Краков) машғулотларида иштирок этаётгани акс эттирилган суратни чоп этди. «Куба ҳозирча меҳмонимиз бўлиб турибди. Бундан бошқа маълумот беролмайман. Ҳаммаси кейинги бир неча кун давомида ойдинлашади», - деганди «Висла» мураббийи Мачей Столярчик. Яна 2 кундан сўнг расмий хабар пайдо бўлди: «Блашиковски «Висла»га қайтди ва камида ярим йил шу жамоа сафида ўйнайди».\nЭътиборли томони шуки, фахрий футболчи собиқ клубининг жиддий молиявий қийинчиликларга дуч келганини тушуниб, маошсиз ўйнашга рози бўлди. Қолаверса, Блашиков-ски «Висла»га 1,33 миллион злотий (чамаси 300 минг евро) миқдорида қарз бериб, олижаноб эканлигини амалда кўрсатди. Польша матбуоти маълумотларига асосан айтсак, Куба ажратган маблағ клуб бўйнидаги қарзни ёпишга йўналтирилади. Германияда катта шуҳрат қозонган Блашиковскининг ўзи 112 йиллик тарихга эга собиқ жамоасининг йўқолиб кетишига жим қараб туролмаслигини таъкидлади. Польшалик ярим ҳимоячининг ушбу олижаноблиги ҳамма жойда олқишланмоқда. Хусусан, унинг собиқ клуби - «Боруссия» (Дортмунд) вакиллари ҳам бунга бефарқ қарашмади: «Биз учун қадрли Кубага мақтовлар йўллаймиз. Унинг моддий томондан қийналаётган жонажон жамоасига ёрдам қўлини чўзганию, маошдан воз кечгани таҳсинга сазовор».\nУмуман олганда, «Висла» футболчилари 2018 йилнинг июль ойидан буён тўлиқ ҳажмда маош олишмаяпти. Айрим ўйинчилар шунинг оқибатида ўртадаги шартномани бекор қилишга улгуришди. Натижаларга келсак, «Висла» Польша чемпионати 20-туридан кейин турнир жадвалининг 8-поғонасида бормоқда. Бироқ айни пайт ҳеч ким жамоанинг аввалги ютуқларини эсга олаётгани йўқ. Маълумот учун айтиш керак, краковликлар 1998-2011 йиллар оралиғида нақ 8 марта мамлакат чемпиони бўлишган. Хуллас, клуб мунтазам равишда еврокубокларга чиқарди, Краковда жаҳон футболи юлдузлари меҳмон бўлишарди. Яна бир томони, «Висла» Блашиковскининг футболчилик ҳаётида алоҳида ўринга эга. У 2005 йилгача Краковда ўйнади ва ёрқин ҳаракатлари ўлароқ, «Боруссия» назарига тушиб, Германияга йўл олди. Муҳими, Якуб Бундеслигада йўқолиб қолгани йўқ: 8 йил давомида Дортмунд клуби афсонасига айланди. Аниқроқ айтсак, «Боруссия» сафида 250 марта майдонга тушган поляк 2 карра чемпион бўлди, Германия кубоги ва суперкубогини боши узра баланд кўтарди. Мана, Куба орадан 14 йил ўтиб, ортга қайтди ва мутлақо маош олмасдан ўйнашга тайёр.\nУмуман, Блашиковски мураккаб тақдирга юз тутган футболчи ҳисобланади. У 11 ёшидаёқ ота-онасини йўқотган. Даҳшатли воқеа - отаси унинг кўз ўнгида онасига пичоқ тортган ва қамоқхонага жўнаган. «Кўчага югуриб чиқдим ва карахт ҳолга тушдим - қарасам, онам чуқурликда ётибди, отам эса у ердан узоқлашяпти..., — дея эслаганди Куба ўша мудҳиш воқеани. — Нима қилишни билмай, уйга югуриб кирдим ва бақира бошладим: «Ойим чуқурликда ётибди». Кейин унинг ёнига чопдим, қўлини ушлаб, ўзимга тортдим. Шунда 2 ёки 3та бармоғим қон оқаётган жойга тегди. Тушундимки, ҳаммаси жуда ёмон. Онам зўрға нафас оларди. Менимча, у қўлимда жон берди. Жуда аянчли, жуда...».\nКуба шундан сўнг футбол машғулотларини ташлаб қўяди, лекин тез орада тоғаси Ежи Бженчек қистовлари туфайли мактабга қайтади. Ўша вақт болакай бувиси - Фелисия назоратида қолганди. Блашиковски «Висла» сафида ўйнаган вақти бувисидан жуда кўп дакки эшитарди: «Жуда кам гол уряпсан. Буни тўғрила...». Уни набираси ўйнайдиган позиция вакиллари учун асосийси самарали узатма эканлиги мутлақо қизиқтирмасди. Умуман, айнан Фелисия хоним Кубанинг биринчи рақамли мухлисаси саналади. Дейлик, у набирасининг «Висла» клуби ва Польша терма жамоаси сафидаги бирор ўйинини ўтказиб юборган эмас. Қолаверса, краковликларнинг рақиблари ўйинларини телевизор орқали томоша қилиб, ҳамиша очко йўқотишларини кутган. Блашиковски Польша термасига ҳам айнан «Висла»даги ўйинлари воситасида қадам ташлаганди. Тўғри, мамлакат бош жамоаси таркибида кейинроқ бош ролларга кўтарилди. Қисқаси, у «Боруссия» сафига қўшилгач, Польша футболи фахрларидан бирига айланди. Умуман, 33 ёшли Куба Польша термасида 100тадан кўп ўйин ўтказди. У охирги 2,5 йил давомида «Вольфсбург» шарафини ҳимоя қилди. Тўғри, олижаноб поляк жорий мавсум Бундеслигада атиги 13 дақиқа ўйнади, холос. Балки шунинг учун бўлса керак, ортга қайтишни маъқул кўрди...


Ислом билан танишинг » showall\nБамбара тилидаги маъруза бўлиб, Исломнинг раббоний дин эканлиги ҳақида сўз юритади.\nИслом ва унинг мақсадларини таништириш\nБамбара тилидаги маъруза бўлиб, унда Исломнинг таърифи ва Ислом ҳақида тўғри тушунча баён қилинади.\nМусулмоннинг қонининг ҳаромлиги\nАфар тилидаги маъруза бўлиб, унда мусулмон кишининг қонини тўкишнинг ҳаромлиги ҳақида баҳс юритилади.\nИслом ўзи нима?\nАкани тилидаги ушбу маърузада Ислом динининг қандай дин эканлиги ҳақида сўз боради.\nИсломнинг маъноси ва ҳақиқати\nАкани тилидаги маъруза, унда Исломнинг маъноси ва ҳақиқати ҳақида сўз юритилади.\nИслмо ақл динидир\nИслмо ақл динидир: Бу маърузада шайх Ислом динини башарият ақлига мувофиқ келувчи ягона дин эканлигини баён қилади.


Малобродский зиёлиларни ҳукумат “одамхўрлиги”га қарши туришга даъват қилмоқда\n05 август 2020, Тошкент вақти: 19:03\nАлексей Малобродский 21 июнь кунги суд мажлисида.\nТаниқли рус театр ва кино режиссёри Кирилл Серебренников устидан олиб борилаётган жиноят суриштирувида гумондор сифатида ҳибсга олинган Малобродский ҳокимият идораларининг таҳдиди ортаётганидан огоҳлантирди ва бундай товламачиликка “муросасиз қаршилик кўрсатиш”га чақирди.\nМосквадаги “Гоголь-центр” театри директори Алексей Малобродский жорий ҳафтада қамоқдан ўзига давлат маблағини талон-тарож қилиш айби қўйилаётгани ҳақида қамоқхонадан хат чиқарди.\nХатда Иван Грозний замонларидаги давлат қатағонига сабаб бўлган опричнина сиёсати эсга олинади. Маълумки, Россия тарихида шафқатсизлиги билан ном қозонган ушбу подшоҳ ерларни якка ўзи идора қилиш учун боярлардан куч ишлатиб тортиб олиш билан шуғулланган.\n– Агар биз биринчилардан бўлиб кескин қаршилик кўрсатмасак ва ғолиб чиқмасак, опричнинага ўхшаш ялпи одамхўрлик бошланиб кетиши мумкин, – деди у 28 август куни АҚШнинг Москвада истиқомат қилувчи театршуноси Жон Фридмен ва ёзувчининг умр йўлдоши Оксана Мисинага ёзган хатида.\n59 яшар Малобродский айни пайтда Москвадаги “Матросская тишина” тергов изоляторида ушлаб турилибди. У Серебренниковнинг “Еттинчи студия” театрида давлат маблағини талон-тарож қилиш сингари сохта айблов билан июнь ойида қамоққа ташланган эди.\nРоссия ҳукуматини тез-тез ва шафқатсиз танқид қилиб турадиган Серебренников эса яқинда ҳукумат 2011-2014 йилларда бир лойиҳа учун ажратган 68 миллион рубллик (1,1 миллион АҚШ долларига тенг) маблағни талон-тарож қилганликда гумон қилиниб, ҳибсга олинди. Ундан ташқари, “Еттинчи студия” театрининг яна икки ходими ҳам ушланди.\nУшбу тергов иши Россия маданият арбоблари, ҳатто Кремлга содиқ бўлган кишиларнинг ҳам танқидига сабаб бўлди. Серебренников тарафдорларининг айтишича, унинг қамоққа олиниши маданият арбобларини 2018 йил март ойида бўлиб ўтадиган президент сайлови олдидан қўрқитиб қўйишдир.\nЖорий ойнинг бошида бир гуруҳ рус ёзувчилари, журналистлари, актёрлари ва режиссёрлари Малобродскийни тергов изоляторидан озод қилишни сўраб, ҳокимият идораларига очиқ хат билан мурожаат қилди. Улар орасида ёзувчилардан Людмила Улицкая, Виктор Ерофеев ва Владимир Сорокин бор.\n“Кўпчилигингизнинг хабарингиз бор, яқинда мени қайғуга солган бир воқеа рўй берди. Ҳамкасбим ва дўстим уй қамоғига ташланди. Фикримча, бу иш ноқонуний, адолатдан бўлмади. Қўрқиб кетaяпман. Бир неча кундан бери ўзимга кела олмаяпман. Гап Кирилл Серебренников ҳақида кетaяпти”, деб ëзди таниқли актриса Чўлпон Хаматова.\nЯна дунёнинг 30 дан ошиқ маданият арбоблари ҳам Серебренниковга нисбатан олиб борилаётган сохта терговни тўхтатишни талаб қилиб чиқди.\nБундан ташқари, ўзини Россиянинг “ёш маданият арбоблари” деб атаган 300 дан ошиқ киши ёзган очиқ хатида Серебренников билан Малобродскийга нисбатан қўзғатилган ишни “Еттинчи студия”нинг собиқ директори Юрий Итин ва ҳисобчиси Нина Масляеванинг “сиёсий сабабларга асосланган” фитнаси деб атади.\nПутин матбуот котиби Дмитрий Песков олдинроқ Серебренников билан боғлиқ терговнинг “на сиёсат¸ на санъат”га дахли бор”, шу сабабли бу ерда Кремль изоҳ бериши мумкин ҳеч қандай сабаб йўқ, деб айтган эди.\nРоссия Маданият вазири ва консерватив тарихчи Владимир Мединский фикрига кўра, ҳукумат “халқ сайлаган раҳбарларни шарманда қиладиган” фильмларга маблағ ажратмайди.\nХитойдаги талабалар мурожаати ортидан уларни ватанга қайтариш учун чартер рейс қўйилди\nОАВ: Россия-Қозоғистон чегарасида тўпланиб қолган ўзбекистонликлар 6 августда чегарадан ўтказилади\nТихановская: Беларус ҳукумати қўрқувда, чунки жуда кўп одам уларга қарши


Афзал Рафиқов: “Ишга иштиёқ билан бориш — катта бахт” (2011) — www.ziyouz.uz\nБош саҳифа СуҳбатларАфзал Рафиқов: “Ишга иштиёқ билан бориш — катта бахт” (2011)\nЎзбекистон халқ артисти, театр, кино ва дубляж санъати уcталаридан бири Афзал Рафиқов Тошкент театр ва рассомлик санъати институтини тамомлаган. Актёрлик фаолиятини Ўзбек Миллий академик драма театрида бошлаган. 1987 йилдан буён ўзбек давлат драма театрида ишлаб келмоқда. Мустақиллигимизнинг 19 йиллиги арафасида Президентимиз фармонига кўра “Меҳнат шуҳрати” ордени билан тақдирланган.\n— Афзал ака, Сиз мактабда рус тилида таълим олган экансиз. Она тилимизнинг имкониятлари ва гўзаллигини қачон ҳис этгансиз?\n— Рус тилида таълим олган бўлcам-да, миллатим ўзбек бўлгани боис, дадам, онам, қариндош-уруғларим ўзлигимни сақлаб қолишимга катта ёрдам беришган, тилимизга, урф-одат ва анъаналаримизга ҳурмат, меҳр-муҳаббат руҳида тарбиялашган. Айниқса, дадамнинг таъсирлари катта бўлган. Биз ака-укалар рус тилида ўқиганимиз учун уйда, ўзаро мулоқотда кўпинча рус тилини ишлатардик. Шунда дадам доим огоҳлантириб турардилар. Оиламизда санъатга меҳр ниҳоятда кучли эди. Тоғаларим, холаларим ҳам, онам ва дадам ҳам мусиқа асбоблари чалишарди. Уйимизда ғижжак, дутор турарди. Мана шундай муҳит ўзлигимни сақлаб қолишимга ёрдам берган. Танлаган касбим ҳам бу борада муҳим рол ўйнади.\n— Ўзбек тилида ўқиган биринчи асарингизни эслай оласизми?\n— Ҳа, албатта, бу “Ўткан кунлар” эди. Ўша пайтда ўн олти ёшда эдим. Шундан кейин бошқа асарларни ўқидим. 1990 йили Ўзбекистон халқ артисти Баҳодир Йўлдошев “Искандар” пиесасини қўлга олди. Шуҳрат Ризаев қаламига мансуб бу инсценировка Алишер Навоийнинг “Хамса” асари асосида яратилган. Шу спектаклда Навоий ролини ўйнаш учун улуғ шоиримизнинг бешта достонини сотиб олдим, изоҳли луғат топдим. Бош режиссёримиз жуда савоб иш қилди, биз актёрларга Навоий ижодини, арузни ўргатиш учун миллий университетдан арузни яхши биладиган адабиётчи олимни таклиф этди. Талабаларга ўхшаб мисоли дафтар тутиб, доскага ёзиб, шеърларнинг мазмунини, аруз қоидаси бўйича қандай ўқилишини ўрганганмиз. Мана шуларнинг ҳаммаси мени ўзлигимга қайтарди. Ўшанда мен кимлигимни, томиримда кимларнинг қони оқаётганини чуқур ҳис этдим.\nШу ўринда бир нарсага тўхталиб ўтмасам бўлмайди. Ўтган асрнинг тўқсонинчи йилларига қадар ижодимда қандайдир тушкунлик cездим. Аслида театр, кино, телевидение ва радиода ижодим бир маромда кетаётган эди. Лекин ичимни нимадир кемирарди. Ташқи кўринишим шарқона бўлмагани боис менга кўпинча европаликларга хоc қаҳрамонлар ролларини беришарди. Ижодим шу тарзда бир томонлама давом этса, ўзбек халқининг юрагига қандай йўл топаман? Қачон миллий қаҳрамонларимиз образларини яратаман? Шу нарсани чуқур тушуниб етганим ва бунинг устига ўша кезлари онамнинг вафот этгани руҳан тушкунликка тушишимга сабаб бўлди. Театрдан бутунлай кетиш фикрига келдим, ҳатто кетаётган ҳам эдим. Шундай бир пайтда бахтли тасодиф рўй берди. Ҳали айтганимдек, “Искандар” спектакли саҳналаштириладиган бўлди. Режиссёримиз менга Алишер Навоий ролини таклиф қилди.\nЎшанда баъзи ҳамкасбларим таажжубга тушиб: “Афзал қанақа Навоий бўлади, ташқи кўриниши тўғри келмайди-ку?” дейишган ҳам. Лекин жуда аcтойдил киришганим, аруз ёрдамида шеърларни тўғри ўқиб, сўзларини тўғри талаффуз этиб, томошабин кўнглига таъсир эта олганим боис дублёримнинг бу ролни ўйнашига ҳожат қолмади. Шундан кейин тилимизнинг хусусиятлари яққол кўзга ташлана бошлади. Англадимки, ўзбек тили ниҳоятда бой, қудратли, энг муҳими, ҳар бир сўзимиз жозибали, эҳтиросга тўла. Буни дубляж соҳасида ҳам сездим. 1992 йили “Маҳобҳорат” номли ҳинд сериали илк бор телевидениеда ўзбек тилига ўгирилди. Афсуски, биз овоз берган вариант баъзи техник сабабларга кўра ўчиб кетган. Ўша асарни ўзбекчалаштиришда бир муаммога дуч келдик. Шунга қадар соф дубляжга ўрганган эдик. Телевидениеда бошлаган ишимиз дубляж эмас, бу — кадр ортидан синхрон таржима. Бу ерда юз фоиз ҳолатга тушиш шарт эмас. Таржимани вақтида етказиб турсангиз, томошабинга халал бермасангиз кифоя. Томошабин актёрнинг ҳам овозини эшитиб туради. Илк сериални ўзбекчалаштириш раҳматли Ҳожиакбар Нурматов, Римма Аҳмедова, Ойбарчин Бакирова тўрталамизга топширилган эди. Дастлаб қандай йўл тутишни билмай роса қийналганмиз. Дубляжга ўхшатсак бўлмаяпти, шакарнинг ҳам ози ширин дейишади-ку, кўпайиб кетса, ичиб бўлмайди, қиёмга ўхшаб қолади. Ўртача усулни танладик. Ишимиз эпақайга келгунча 10-15 серия ўтиб кетди. Ҳар гал эшитиб кўриб, камчиликларни тузатиб боравердик. Шу тариқа сериаллар ва филмларни синхрон усулда таржима қилишни бошлаб берганмиз. Ўша жараёнда ҳам ўзбек тилининг ўзига хос хусусиятига, миллатимизнинг руҳиятига лол қолганман.\n— Айтинг-чи, овозингиз ҳар қанча бетакрор ва мафтункор бўлмасин, ролга тўғри келмайдиган ҳоллар ҳам бўладими?\n— Ҳозир қанча филмга овоз берганимни билмайман-у, тембри, яъни жарангдорлиги меникидан-да яхшироқ овозлар бор. Меники кўпроқ ёши катталарга мос тушади, ҳаммага ҳам овоз бера олмайман. Бу жиҳатдан раҳматли Ҳожиакбар Нурматовнинг овози бошқача, имкониятлари кенг эди.\n— Дубляж соҳасида илк бор шу санъаткорга овоз берган экансиз.\n— Ўшанда “Ўзбекфилм”да киномеханик бўлиб ишлардим. Ҳожиакбар Нурматов эса элга танилган актёр эди. Яратилган филмлар таржима қилиниб, Москвага жўнатиларди. Ҳожиакбар Нурматовга овоз берган рус актёрини қайта олиб келишнинг имкони бўлмай қолди. Режиссёр рус тилини билишимдан, овозимнинг тембридан хабардор эди. Шунда чала қолган қисқагина парча таржимасида Ҳожиакбар Нурматовга овоз берганман.\n— Таниқли санъаткор учун янги рол ижро этиш осонми ёки қийинми?\n— Ҳар сафар гўё биринчи марта саҳнага чиқаётгандек ҳис этаман ўзимни ва шунга мувофиқ тайёргарлик кўраман… Ҳатто такрор қўйилаётган спектаклда ҳам. Ана шу ҳаяжон ва масъулият тинимсиз изланишга, маҳоратни оширишга ундайди. Аслида санъаткор учун бу бир умр давом этадиган тўхтовсиз жараён. Менимча, бошқа касб-ҳунар эгалари учун ҳам. Тўхтадингми, анча ишларни қилиб қўйдим, деб хотиржамлик ёки манманликка берилдингми, санъаткор сифатида тугайсан. Балки шунинг учун ҳам мен ўқитувчилик қила олмаётгандирман. Чунки устозликнинг ўзи ҳам бир санъат.\n— Бир танишим “Шогирд устози ҳунар ўргатишини кутиб ўтириши шарт эмас, ундан “ўғирлаб” олиши керак” деган эди.\n— Жуда тўғри, “Менга боққинда, мен қандай бажараётган бўлсам, шундай бажаришни ўрган”, деган таълим усули бор. Ўзим ҳам шунга амал қилганман. Икки йил институтга кира олмаганман. Учинчи йили балим етарли бўлмагани учун сиртқига ўтказиб юборишди. Сиртдан қандай ўрганаман актёрликни, деб бошим қотган. Дадамга айтдим, ҳозирги Миллий театрга олиб келдилар. Саҳна ишчиси қилиб ишга олишган. Олим Хўжаев, Шукур Бурхонов, Наби Раҳимов, Қудрат Хўжаев каби ўзбек театрининг устунлари — устоз актёрлар қандай ижод қилишларини кузатардим. Ана шу менинг ҳақиқий мактабим бўлган. Институтни тугатганимдан кейин актёрлик труппасига қабул қилишган. Актёр сифатида оёққа туришимда ва озми-кўпми элга танилишимда режиссёр Баҳодир Йўлдошевнинг хизмати жуда катта бўлган. Аслида ҳазрат Навоий ролини ўйнаганимдан сўнг ижодимда кескин бурилиш бўлди, дея оламан.\n— Танлаган каcбингиз ҳаётингизда қандай ўрин тутади, деб ўйлайcиз?\n— Одамнинг ўз ишидан кўнгли тўлмаса, бундан ёмони йўқ. Менда шундай ҳоллар бўлган. Авиасозлик заводида ишлаб юрган пайтимда шундай кайфиятдан қийналардим. Уйимиз олдидан 3-автобус ўтарди. Маршрутнинг охири завод эди. Манзилга етиб борганимдан кейин ҳам анчагача автобусдан тушгим келмай ўтирардим. Ниҳоят, касбимни ўзгартиришга қарор қилдим. Театр ва рассомлик санъати институти эълонини кўриб қолиб, санъатни танладим. Ва ўшанда тўғри қарор қабул қилганимдан хурсандман. Ҳаётимни санъатсиз тасаввур эта олмайман. Бир пайтлар ишга бориш мен учун азоб эди. Санъатни танлаганимдан буён мана неча йилдирки, ишга яйраб бораман. Ҳар куни ишга иштиёқ билан бориш — катта бахт. Тобим қочиб қолсаю ижодга киришсам, микрофон олдига келсам, танамдаги оғриқлар ҳам унут бўлади.\n— Бугун театрнинг асосий вазифаси нимадан иборат, деб ўйлайсиз?\n— Мураккаб савол бердингиз. Театр маърифат тарғиботчиси бўлибгина қолмай, бир пайтлар одамларга кучли ғоявий-мафкуравий таъсир кўрсатиб ҳам келди. Шўро тузуми бундан жуда самарали фойдаланди. Ўша йиллари шаклан миллий, мазмунан социалистик деган шиорга амал қилинарди. Мустақилликка эришганимиздан сўнг театрнинг моҳияти ва вазифаси бутунлай ўзгарди. Миллий истиқлол ғояси бош мақсадимизга айланди. Бугун ҳам, кейин ҳам театрнинг асосий вазифаси маънавият тарғиботи бўлиши керак.\n— Айтишларича, режаларингиз ҳақида сўзлашни унча хуш кўрмас экансиз.\n— Лекин бир нарсани айтишим мумкин. Актёр қанча рол ўйнаган бўлмасин, энг яхши ролим ҳали олдинда деган кайфият билан яшайди…\nМақсуд Ҳамроев суҳбатлашди\n«Ўзбекистон адабиёти ва санъати» газетасининг 2011 йил 16-сонидан олинди.\n← Аввалги Аввалги Муҳаммаджон Холбеков. Ҳаёт ва рамзлар уйғунлиги\nКейинги → Кейинги: Низомиддин Маҳмудов. Ижод ва умр камолоти (2011)


Сербия ва Черногориянинг собиқ президентига қарийб 4 йиллик қамоқ жазоси тайинланди\n08:58 / 14.09.2016\nСербия ва Черногория давлат иттифоқининг собиқ президенти Светозар Марович ўз хизмат лавозимини суиистеъмол қилгани ва коррупция учун Подгорица Олий суди томонидан 3 йилу 10 ойлик қамоқ жазосига тортилди. Бу ҳақда черногория суд маҳкамаси хабар берган.\nШунингдек, 61 ёшли Марович давлатга 1,1 миллион евро ҳажмида товон пули тўлаши ва хайрия учун 100 минг евро ажратиши белгиланган.\nМарович, унинг оила аъзолари ва яқинлари давлат ерини сотишдаги фирибгарлик ва Будва дам олиш масканида кўплаб инфратузилмали объектлар қурилишидан нотўғри фойдаланганликда айбланган. Натижада, собиқ сиёсатчи ўз айбини бўйнига олган, унга чиқарилган қарор эса айбни тан олиш эвазига ҳукмни юмшатиш бўйича прокуратура билан келишилган шартнома натижаси бўлди.\nСветозар Марович Сербия ва Черногория иттифоқи шаклланган вақтидан бошлаб, 2003 йилдан 2006 йили иттифоқ парчаланиб кетгунигача президент бўлган. Узоқ йиллар давомида у Черногориянинг энг нуфузли сиёсатчиларидан бири дея эътироф этилган. У Сиёсий Кенгаш директори лавозимида Социаль демократик партияни бошқариб келган. Собиқ президент полиция томонидан 2015 йилнинг декабрь ойида қўлга олиниб, саломатлигига оид жиддий муаммоси бўлганлиги сабаб ярим йил муддатга озодликка чиқарилган.\nСербия ва Черногория\nБоливиянинг собиқ президенти 88 ёшида вафот этди\n22:46 / 29.04.2018\nАргентинанинг собиқ президенти сўроққа чақирилди\n08:11 / 10.10.2017


Ота-боболаримиз азал-азалдан ҳунарманд кишиларни эъзозлашган.\nНавоий шахар хокимлиги расмий сайти » Navoiy shahri » ҚЎЛИДА ҲУНАР, ДЎППИСИДА ЗАР ГУЛЧЕҲРА ОПА\n18-09-2017 16:06 Navoiy shahri, Yangiliklar\nОта-боболаримиз азал-азалдан ҳунарманд кишиларни эъзозлашган. Фарзандларини уларга шогирдликка бериб, бирор касб-корни эгаллашларига жиддий эътибор қаратишган. Шунданми, эл орасида "Ҳунари бор хор бўлмас”, "Бир йигитга қирқ ҳунар ҳам оз” каби ибратли мақоллар пайдо бўлган.\nАждодларимиздан устоз-шогирд анъаналари асосида йигитларга дурадгорлик, темирчилик, косиблик, устачилик каби ҳунарлар ўргатилиб келинаётган бўлса, қизларга асосан тикувчилик, тўқувчилик, зардўзлик, каштадўзлик сингари оғир жисмоний меҳнат талаб қилмайдиган, аёлларга ҳос нафис ишлардан сабоқ берилган.\nЎзбекистон Республикаси халқ усталари, ҳунармандлари, мусаввирлари "Ҳунарманд” уюшмаси Навоий вилоят бошқармаси аъзоси Гулчеҳра опа Шаймуродова ҳам саккиз ёшидан буён зардўзлик билан шуғулланиб келади. Ҳунари орқасидан элда обрў эътибор қозонган.\n– Болалигимда уйимизда бувим ва онажонимнинг дўкончалари бўларди, – дейди Гулчеҳра опа. – Унда зардўзи ёстиқчалар, келин ва куёвларнинг дўппилари каби миллий либослар тайёрлашарди. Уларни кузатиб, ҳавас қилиб, менда ҳам шу ҳунар сир-асрорларини ўрганишга иштиёқ пайдо бўлган. Шунданми, онажоним Ҳожибегим Адизовани устозим деб биламан. Аллоҳга шукур, ҳунарим орқасидан кам бўлмадим. Уйлар қурдик, машина олдик. Мана аста-секин фарзандларимни ўқитаяпман. Айниқса, шогирдларимнинг ота-оналари миннатдорчилик билдиришганда кўнглим тоғдек кўтарилади. Қўлимда тенгсиз ҳунарим борлигидан фахрланаман, албатта.\nФаолиятини янада кенгайтириб, тайёрлаган миллий либосларини бозорга ҳам чиқаришни мақсад қилган Гулчеҳра опа уйида тикувчилик ва зардўзлик цехини ташкил этган. Айни пайтда бу ерда 12 нафар хотин-қизлар иш билан таъминланган. Улар тайёрлаган келин-куёвлар либослари, дўппилар, белбоғ, рўмолча, болалар тўнчалари ва саллачалари, паранжи, сўзана, ёстиқ жилдлари ўз харидорларига эга.\nУстоз-шогирд анъанаси асосида кўплаб қизларга зардўзлик сирларини ўргатиб келаётган опа республикамизнинг турли ҳудудларида ҳам юзлаб шогирдларга эга. Уларнинг айримлари ишини давом эттириб, турли кўрик-танловларда юқори натижаларга эришиб келмоқда. Истеъдодли шогирдларидан бири, қўшниси ҳамда қариндоши бўлган Гўзал Сирожова устозидан зардўзликнинг энг нозик сир-асрорларини қунт билан ўрганиб, ҳозирда ўзи мустақил равишда давом эттириб келмоқда.\n– Қўшни бўлганимиз учун ҳам уларникига кўп чиқиб турардим, – дейди Гўзал Сирожова биз билан суҳбатда. – Улар тайёрлаган либосларни кўриб, ҳайратланиб қолардим. Шунинг учун 1-синфлигимдан дарслардан кейин албатта, Гулчеҳра опамникига чиқиб, қилаётган ишларини қизиқиш билан кузатиб турардим. Шундан кейин бу одат бўлиб қолди. То турмушга чиққунимгача ҳам опамга ёрдамлашиб, у кишидан нимадир ўрганишга астойдил ҳаракат қилдим. Ҳозир уринишларим самарасини бериб, ўзим мустақил турли миллий либослар, сўзаналар тикаяпман.\nКетма-кет "Ташаббус-2004”, "Ташаббус-2005” ва "Ташаббус-2006” кўрик-танловида иштирок этган қўли гул Гулчеҳра опа ҳар сафар "Йилнинг энг яхши тадбиркор аёли” номига сазовор бўлган. Бундан ташқари, пойтахтимиз Тошкент шаҳрида ўтказилган ҳунармандлар кўргазмалари иштирокчиси ҳисобланади.\nАйни пайтда ишини оилавий равишда давом эттираётган опага бу борада катта ўғли ва келини яқиндан кўмак беришаяпти.\n– Бугунги кунда мамлакатимизда тадбиркорларга катта имкониятлар яратилган, – дейди Гулчеҳра опа Шаймуродова сўзини давом эттириб. – Мен бундан унумли фойдаланиб, келгуси йили банк кредити асосида Хитойдан замонавий технологияни келтириб, цехни янада кенгайтирмоқчиман. Шунда тайёрланаётган маҳсулотлар сафига яна янги турдаги сифатли ва арзон бежирим либослар ҳам қўшилади. Бу харидорларимизга ҳам манзур бўлади деган умиддаман.\nДўконга кетма-кет кириб келаётган харидорларни кўриб, уста ва моҳир ҳунармандларнинг қўл меҳнати маҳсулотларини халқимиз жуда ҳам эъзозлашига яна бир бор амин бўлдик. Миллий либосларимиз, айниқса, зардўзи сўзаналар, кўзни қамаштиргудай товланаётган дўппилар ҳамиша урфда эканлигига асло шубҳа йўқ.


Бу жумбоқни ечишнинг бирдан бир йўли ё олдинга ёки орқага юриш эди. Бир жойда тўхтаган билан жумбоқ ҳал бўлмасди. Миртемир ҳеч нарсани кўрмагандек олдинга юриб кетди. Юқоридагилар ҳам ҳеч нарсани кўрмагандек гаплашиб туришарди.\nМиртемир кўшниникига ўтгач, орқага қаради. Турганлардан бири Миртемирнинг ҳовлисини кўрсатиб бир нималар деди. Улар югуриб кетдилар. Миртемир улар оёқ товушларини эшитмай қолишганининг сабабини бирдан англади. Чунки қўлларида овоз узатгичлар бўлиб, улардан шовқун-сурон орасида аллақандай товушлар эшитилаётганди. Ҳатто Миртемир қўшнининг ҳовли этагидаги патахиб кетган, сариқ чечаклар ўраб олган гулларнинг орасидан ўтиб уйга киргунга қадар ҳам овоз узатгичнинг сасини эшитиб турди. Бундай пайтларда одамнинг ақли кўр, фикри соқов бўлади, деб ўйлади у.\nҚўшниси Саша эса унга хаёл суриш учун вақт бермади. Дарҳол уни “Жигули”нинг багажнигига “жойлади”-да, дарвозани очиб машинани ташқарига олиб чиқди. Дарвоза очиқ қолди. Саша ташқарида тўхтаб ҳам турмасдан орқа йўлдан машинани елдириб кетди. Кичкинагина кулбага қамалиб қолган кишидек кулча бўлиб ётиб олган Миртемир шу дақиқада фақат йўлни ўйлаётганди.\nҲа, чап томондаги теппаликдан ўтдик, теннис кортининг орқасидаги йўлакчадан бораяпмиз, ҳозир пастга тушамиз, кейин чапга, ҳовузнинг ёнидан ўтиб, стадион олдидаги йўлга чиқамиз. Катта йўлга чиққандан кейин машина тўхтади. Саша машинадан тушиб қаергадир бориб келди. Йўлнинг давомини Миртемир тахмин қила олмади. Чунки машина жуда тез борарди. Бир неча бурилишлардан кейин бир жойда тўхтади.\nСаша «капот»ни очаркан:\n– Қўшни чиқ, ҳеч менга ишонмасдинг! Ҳатто салом-алигимиз ҳам яхши эмас эди. Мана энди бир-биримизни синадик. Худо ҳоҳласа яна кўришамиз, – деди.\n-Раҳмат, – деди Миртемир. – Бу хизматларингни унутмайман. Бир кун қайтарман.\n-Қайтиб келганингдан кейин яримта қуйиб берсанг ана ўша жавоби бўлади, – деб ҳазиллашди Саша ва югуриб бориб дарвозанинг ёнидаги даричани очди, боши билан “ичкарига кир” дея ишора қилди. Сўнг дарҳол машинасига ўтириб, кўздан ғойиб бўлди. Миртемер дарвозахонада нима қилишини билмай турганди, ичкаридан бир аёл чиқди:\n-Ассалому алайкум, Миртемир ака келинг. Акангиз сут, қатиқ олишга кетдилар. Ҳозир қайтадилар, – деди.\nМиртемир “акаси” кимлигини ўйлаб турганди, дарича очилиб “мен келдим” деган овоз эшитилди. Келган одамнинг қўлидаги тўрхалтада сут ва қатиқ шишалари борлигидан “акам” шу киши бўлсалар керак, деб ўйлади.\nКелган одамнинг юзида ҳам самимият, ҳам мамнунлик ва айни пайтда кайғу аломатлари бор эди. У қўлидаги тўрхалтани ерга қўйди-да югуриб келиб Миртемирни қучоқлаб олди. Ёши Миртемирдан катта бўлса ҳам:\n-Миртемир ака, ҳаммасидан хабардорман. Мен Лутфиллонинг поччаси бўламан, – деди.\n-Бу ерга келганимни қўшниларингиздан бирортаси кўрган бўлса, сизга зарарим тегиб қолмасин, – деди Миртемир.\n-Ҳозир ўша қўшнилардан бирининг уйига ўтамиз, бироздан кейин бошқасиникига. Ўртада дарчамиз бор. Шу зайилда хавотирингизни йўқотамиз, – дея ҳазил қилган бўлди уй соҳиби. –Ҳа, дарвоқе, исмим Ваҳоб, ўқитувчиман. Болаларни саҳарлаб бувисиникига олиб бориб қўйдим. Бола бола-да сизни кўриб қолса, бирор гап чиқмасин, деб ўйладим. Ҳеч хавотир олманг, қўшнилар ҳақидаги гапим ҳазил. Дарвозамиз ёнига машина келиб тўхтаса, қўшни уйлардан кўринмайди. Чунки ҳар икки томонга мажнунтол экиб қўйганмиз. Ҳатто дурбин билан қараса ҳам бирор нарсани пайқаши қийин.\nУй бекаси беш дақиқада сутчой ҳозирлади. Косанинг ичига уй нонини тўғраб, бир ҳовуч ёнғоқ, сариғ ёғ, мурч ташлабди. Бека дастурхонга ҳар турли неъматлар келтириб қўяркан “Ҳа, ер ютсин бу қаттолларни. Булар фақат халқнинг ҳақини ейдилар, халқни ўйлаган одамларни эса йўқотадилар” дер эди. Бироздан кейин турмуш ўртоғининг ёнига ўтириб, Миртемирга савол берди:\n-Болаларингиз тўртта деб эшитгандим, тўғрими?\n-Тўғри. Лекин қаердан эшитдингиз?\n-Сизга ўхшаганларни халқ яхши танийди. Қизиқамиз, суриштирамиз. Мана энди бошингизга тушганини ҳам кўриб турибмиз. Укамнинг оғир кунларида ёрдам берганингизни ҳам биламиз. Сиз ҳаққингизда гапириб берган эди.\nКўп ўтмай улар “Уй-жойимиз сизга омонат” деб дарвоза ва дарчани ташқаридан қулфлаб ишга кетишди.\nМиртемир уч кун бу хонадонда меҳмон бўлди. Тўртинчи кун айвонда китоб ўқиб ўтирганда “гурс” этиб томдан бир киши ўзини ерга отди. Бу Лутфилло эди.\n-Уч кундан буён ҳаммаёқ алғов-далғов, қамалмаган одам оз қолди. Менга ҳам “Агар топиб берсанг, генералликка тавсия қиламиз” дейишди. Хуллас, катта бир романга сиғадиган воқеалар юз берди. Ҳозир эса кетишимиз керак. Аҳмад вилоят чиқишида кутиб туради. Мен сизни шаҳардан олиб чиқмасам, бошқа ҳеч ким олиб чиқолмайди. Ҳамма йўллар боғлиқ, ҳар бир машина текширилмоқда. Поччам калитни бериб қўяман деганди, унутибди. Томдан ўтишимизга тўғри келади.\n-Бу ердагилар ҳаммаси ўзимизники. Ҳатто ҳозир мени ташқарида кўрган қўшнилардан бири “Акани чойга чақирайлик дедигу яна мулоҳаза қилдик. Кўнгилларига бирор нарса келиб қолмасин, деб. Нима бўлса ҳам эсон-омон чиқариб қўйинг” деди.\n-Демак, одамларга ишониб, тўғри қилибмиз! – деди Миртемир. Сўнг: – Аммо бу гапим қизил гап бўлди, – деди.\n-Қизил гаплар ҳам баъзан ҳақиқатни ифода этади, – деди Лутфилло.\nУлар томдан ўтиб ташқарида турган машинага миндилар. Миртемир машинанинг орқа ўриндиғида ётди. Лутфилло унинг устига кўрпача ташлаб қўйди. Шаҳардан чиқишда текширув пункти ёнида тўхтаб, қидирилаётган “жиноятчи” топилиб топилмагани ҳақида сўраб суриштирган бўлди. Сўнг вилоят чегарасидан ўтиб, машинани тўхтатди ва Миртемирга:\n-Сиз бизнинг Ҳамзамиз бўласиз,- деди.\nМиртемир ўйлаб ҳам ўтирмасдан,\n-Аммо мана шу гапингиз ёқмади,- дея жавоб қайтарди.\nУлар шу зайилда на совуқ, на илиқ хайрлашдилар…


Ўзбекистонда болалар орасида коронавирус инфекцияси ўсиши қайд этилди TASHKENT. Kazinform - Ўзбекистонда коронавирусга чалинган болалар сонининг кўпайиши кузатилмоқда, деб хабар беради Kazinform мухбири.\nҚозоғистонда ягона максимал кредит миқдори тасдиқланади NUR-SULTAN. Kazinform – Қозоғистонда уй-жой сотиб олишга бериладиган кредитнинг ягона максимал миқдори тасдиқланади, деб хабар беради Kazinform мухбири.\nҚозоғистон Президенти «Жоши Хан» тарихий-маданий мажмуасига ташриф буюрди NUR-SULTAN. Kazinform – Давлат раҳбари Қарағанди вилоятига амалий сафари чоғида Улитау туманидаги «Жоши Хан» тарихий-маданий мажмуасинига ташриф буюрди, деб хабар беради Kazinform Ақорда матбуот хизматига таяниб.\nҚР Ташқи ишлар вазирлиги: AҚШ ва Германиядаги Қозоғистон фуқароларига 30 кун ичида янги паспорт берилади NUR-SULTAN. Kazinform – ҚР Ташқи ишлар вазирлиги ва Ички ишлар вазирлиги Қозоғистон фуқароларига паспорт бериш вақтини қисқартириш бўйича «пилот лойиҳа» ни амалга оширмоқда, деб хабар беради Kazinform ҚР ТИВ сайтига таяниб.\nДунёдаги коронавирус: Буюк Британиядаги янги штамм, Руминиядаги шифохоналар тўла NUR-SULTAN. Kazinform - Буюк Британия ва Ирландияда CОVID -19 авж олмоқда. Италияда ҳар куни COVID сертификатлари жорий қилинишига қарши норозилик намойишлари бўлиб ўтади ва Руминиядаги шифохоналар оғир CОVID-19 билан оғриган беморларга тўла. Бу ҳақда Kazinform Еuronewsга асосланиб хабар бермоқда.\nҚозоғистон кўмиридан 300 га яқин турдаги фармацевтика ва кимё маҳсулотлари ишлаб чиқарилади NUR-SULTAN. Kazinform- Қозоғистон кўмиридан 300 га яқин турдаги фармацевтика ва кимё маҳсулотларини ишлаб чиқарилади. Бу ҳақда республика кон-металлургия корхоналари уюшмаси ижрочи директори Николай Радостовец маълум қилди, деб хабар беради Kazinform мухбири.\n2022 йилги Қишки Олимпиада ўйинлари машъаласи Пекинга етказилди BEIJIJG. Kazinform - 2022 йилги ХХIV Қишки Олимпия ўйинларининг маъаласи чоршанба куни Aфинадан Хитой пойтахтига етказилди. Бу ҳақда 2022 йилги Қишки Олимпия ўйинлари ташкилий қўмитаси маълум қилди, деб хабар беради Kazinform мухбири.\nЎзбекистонда масжидлар сони 2096 тага етди TASHKENT. Kazinform – Ўзбекистонда масжидлар сони 2096 тага етди. Бу ҳақда ЎР Дин ишлари бўйича қўмита матбуот хизмати маълум қилди, деб хабар беради Kazinform.\nУч йиллик бюджетда ижтимоий масалаларга алоҳида эътибор қаратилган - ҚР Мажилиси NUR-SULTAN. Kazinform – Парламент Мажилисининг раиси Нурлан Ниғматулин палатанинг «2022-2024 йилларга мўлжалланган республика бюджети тўғрисида»ги қонун лойиҳаси маъқулланганига изоҳ берди, деб хабар беради Kazinform мухбири.\nҚР Президенти Қарағанди вилоятида полиметалл рудаларни қайта ишлаш заводининг ишга туширилишида иштирок этди JEZQAZǴAN. Kazinform - Қозоғистон Президенти Қасим -Жомарт Тоқаев Қарағанди вилояти, Жайрем кентида янги рудаларни қайта ишлаш мажмуаси расман ишга туширди, дея хабар беради Kazinform Ақордага таяниб.\nШимолий Корея сув ости кемаси билан баллистик ракета учирганини тасдиқлади MOSKVA. TASS - Kazinform - Корея Халқ Демократик Республикаси (КХДР) 19 октябр куни сув ости баллистик ракетасини муваффақиятли синовдан ўтказганини тасдиқлади. Бу ҳақда чоршанба куни Корея марказий телеграф агентлиги (KOTA) маълум қилди, дея хабар беради Kazinform Россиянинг ТASS ахборот агентлигига таяниб.\nҚР Президенти Жезқазғандаги иқтидорли болалар мактаб -интернатига ташриф буюрди NUR-SULTAN. Kazinform - Қасим-Жомарт Тоқаев Қарағанди вилоятига амалий сафари чоғида Жезқазғандаги иқтидорли болалар учун мўлжалланган «Оркен» ихтисослаштирилган мактаб -интернатига ташриф буюрди, деб хабар беради Kazinform Ақорда расмий сайтига таяниб.\nЎзбекистонга 864 000 доза Sinovac вакцинаси олиб келинди TASHKENT. Kazinform – Ўзбекистонга 20 октябрь куни COVAX дастури доирасида Sinovac вакцинасининг 864 минг дозалик партияси олиб келинди, деб хабар беради Kazinform ЎР ССВ матбуот хизматига таяниб.\nЖорий йилнинг 9 ойида Қозоғистонда ЯИМ ўсиши 3,4 фоизни ташкил этди - ҚР Миллий банк NUR-SULTAN. Kazinform - Жорий йилнинг 9 ойида Қозоғистон ялпи ички маҳсулотининг ўсиши 3,4 фоизни ташкил этди. Бу ҳақда ҚР Миллий банки раиси Ерболат Досаев Мажлиснинг ялпи мажлиси давомида маълум қилди, деб хабар беради Kazinform мухбири.\nҚозоғистонда чегарадан кириш ва чиқиш шартлари соддалаштирилди NUR-SULTAN. Kazinform - Қозоғистон Ҳукумати ҳузуридаги Коронавирус тарқалишининг олдини олиш бўйича идоралараро комиссияси давлат чегарасидан кириш ва чиқиш шартларини енгиллаштирди, деб хабар беради Kazinform мухбири.\nНур-Султанда Astana Mining&Metallurgy кон -металлургия ХI Конгресси бўлиб ўтмоқда NUR-SULTAN. Кazinform – Нур-Султанда Astana Mining&Metallurgy кон -металлургия ХI Конгресси бўлиб ўтмоқда, деб хабар беради Kazinform мухбири.\nҚР Бош вазири: Назорат барча муҳим товарлар пакетлари бўйича амалга оширилади NUR-SULTAN. Kazinform – ҚР Бош вазир Aсқар Мамин Ҳукуматнинг ижтимоий аҳамиятга эга товарлар нархини назорат қилиш борасидаги ишлари ҳақида гапирди, деб хабар беради Kazinform мухбири.\nҚР Президенти амалий ташриф билан Қарағанди вилоятига келди JEZQAZǴAN. Kazinform - Қозоғистон Президенти Қасим-Жомарт Тоқаев амалий ташриф билан Қарағанди вилоятига келди, деб хабар беради Kazinform. Бу ҳақда Президент матбуот котиби Берик Уали Facebookдаги саҳифасида ёзди.\nҚозоғистонда 2022 йилда товарлар экспорти 60,1 млрд долларга баҳоланмоқда NUR-SULTAN. Kazinform – Парламент Мажлиснинг ялпи мажлисида ҚР Миллий иқтисодиёт вазири Асет Ерғалиев 2022-2026 йилларга мўлжалланган ижтимоий-иқтисодий ривожланиш прогнози тўғрисида маъруза қилди, деб хабар беради Kazinform мухбири.\nҚозоғистонда доллар курси бироз тушди ALMATY. Kazinform - Қозоғистон фонд биржасида (КASЕ) ўтказилган савдолар натижаларига кўра, тенгенинг 1 долларга нисбатан курси бироз пасайди, деб хабар беради Kazinform мухбири.\nКанар оролларида роппа-роса бир ойдан бери вулқон отилмоқда NUR-SULTAN. Kazinform - Пальма оролидаги вулқон роппа-роса бир ойдан бери отилиб чиқмоқда. Кратердан вулқонли материалларнинг фаол ажралиши содир бўлади. Сешанба куни яна бир лава оқими океанга оқди. Бу ҳақда Kazinform Euronewsга асосланиб хабар беради.\nОзарбайжон аҳолиси 0,3 фоизга ошди BAKU. Kazinform - Озарбайжон аҳолиси 2021 йил 1 сентябр ҳолатига кўра 10 145 451 кишига етди, бу йил бошидан 25 948 кишига ёки 0,3 фоизга кўпайди, деб хабар беради Kazinform Anadolyга таяниб.\nҚанча қозоғистонлик коронавирусга қарши эмланди NUR-SULTAN. Kazinform - Қозоғистонда 2021 йил 20 октябр ҳолатига кўра, коронавирусга қарши вакцинанинг I компоненти билан 8 078 657 киши, иккинчи компоненти билан 7 202 907 киши эмланган. Бу ҳақда ҚР Соғлиқни сақлаш вазирлиги матбуот хизмати хабар беради.\nҚР Мажилиси Миллий жамғармадан кафолатланган трансферт тўғрисидаги ҳужжатни маъқуллади NUR-SULTAN. Kazinform – ҚР Мажилиси «Қозоғистон Республикаси Миллий жамғармасидан 2022-2024 йилларга кафолатланган трансперт тўғрисида» ги қонун лойиҳасини маъқуллади, деб хабар беради Kazinform мухбири.\nҚР Мажилиси Раиси ОAВ вакилларининг Парламентдаги тадбирларда иштирокига изоҳ берди NUR-SULTAN. Kazinform - Қозоғистон Парламенти Мажилиси Раиси Нурлан Нигматулин оммавий ахборот воситалари вакилларининг Палата фаолиятида офлайн режимда иштирок этишига изоҳ берди, деб хабар беради Kazinform мухбири.\nҚозоғистон ва Қирғизистон чегарасида зилзила содир бўлди ALMATY. Kazinform - Қозоғистон Таълим ва фан вазирлиги ҳузуридаги «Сейсмологик экспериментал-услубий экспедиция» давлат муассасасининг сейсмик станциялар тармоғи 20 октябр куни соат 07:04 да зилзилани қайд этди, деб хабар беради Kazinform.\nҚозоғистонда охирги бир кунда коронавирус пневмониядан 10 киши вафот этди NUR-SULTAN. Kazinform – Қозоғистонда охирги бир кун ичида 154 киши коронавирус инфекцияси аломатлари бўлган пневмонияга чалингани аниқланди, 10 киши вафот этди, деб хабар беради Kazinform coronavirus2020.kzга таяниб.\nКоронавирус: Қизилўрда вилояти «сариқ« зонага ўтди NUR-SULTAN. Kazinform – 20 октябр ҳолатига кўра, ҚР Ҳукумати ҳузуридаги Қозоғистонда коронавирус тарқалишининг олдини олиш бўйича идоралараро комиссияси Қозоғистон ҳудудларидаги эпидемиологик вазиятни баҳолаш матрицасини эълон қилди. Бу ҳақда Kazinform ҚР Соғлиқни сақлаш вазирлигининг Telegram каналига таяниб хабар беради.\nУкраинада коронавируснинг учинчи тўлқини авж олмоқда: Ўлим кўрсаткичи юқори KIEV. Kazinform - Украина COVID -19 нинг учинчи тўлқинини бошдан кечирмоқда, бунда касалликдан ўлим даражаси пандемиянинг биринчи чўққисига қараганда юқори. Шифокорлар ва Соғлиқни сақлаш вазирлиги одамларни эмлашга чақиради, чунки мамлакатнинг бир қанча вилоятларидаги шифохоналарда одамлар гавжум ва баъзи ҳолларда реанимация бўлимларида навбатда туришади, деб хабар беради Kazinform BBCга таяниб.\n20 октябрь – Бутунжаҳон статистика куни TASHKENT. Kazinform - Мамлакатларнинг миллий статистика тизимини ривожланганлик даражасини баҳолаб борадиган Жаҳон банкининг «Статистика салоҳияти индекси»да Ўзбекистон 67,8 балл билан 154 та давлат орасидан 61- ўринни эгаллаган. Бу ҳақда Kazinform қўмитанинг расмий Telegram-каналига таяниб хабар беради.\nПандемия Жанубий Aфрикада олтин оқимининг янги тўлқинига олиб келди NUR-SULTAN. Kazinform - Жанубий Aфрикада коронавирус пандемияси туфайли янги олтин тўлқини бошланди, бу ишсизликнинг кескин ўсишига олиб келди, дея хабар беради Kazinform euronewsга таяниб.\nТриатлон бўйича 2022 йилги Жаҳон чемпионати ўтказиладиган шаҳарлар аниқланди NUR-SULTAN. Kazinform - Триатлон бўйича 2022 йилги Жаҳон чемпионати ўтказиладиган жойлар аниқланди, деб хабар беради Kazinform Оlympic.kzга таяниб.\nҚозоғистонда ўтган бир суткада 2,2 минг киши коронавирусдан тузалди NUR-SULTAN. Kazinform – Қозоғистонда охирги бир кунда 2228 киши коронавирусдан даволаниб чиқди, деб хабар беради Kazinform coronavirus2020.kzга асосланиб.\nAҚШда 21 киши бўлган самолёт ҳалокатга учради WALLER. TASS - Kazinform- AҚШнинг Техас штатида 21 киши бўлган самолёт ҳалокатга учради, деб хабар беради Kazinform.\nҚозоғистонлик QazVac вакцинасининг учта асосий афзаллиги маълум қилинди NUR-SULTAN. Kazinform - Қозоғистон Таълим ва фан вазирлиги ҳузуридаги Биологик хавфсизлик илмий -тадқиқот институти лаборатория мудираси Нурика Aсанжанова коронавирусга қарши QazVac вакцинасининг 3 асосий афзалликларини санаб ўтди, деб хабар беради Kazinform.\nҚозоғистонда охирги суткада 1,6 минг кишида коронавирус аниқланди NUR-SULTAN. Kazinform – Ўтган кун давомида Қозоғистонда ПЗР томонидан 1683 кишига коронавирус ташхиси қўйилди, деб хабар беради Kazinform coronavirus2020.kzга асосланиб.\nҚозоғистонда миллий лойиҳаларни амалга ошириш учун ажратилган маблағ мониторинги бўйича комиссия тузилади NUR-SULTAN. Kazinform - Қозоғистон Президенти Фармони билан тасдиқланган 10 та миллий лойиҳани амалга ошириш учун ажратилган маблағларнинг сарфланишини назорат қилиш бўйича махсус комиссия тузилади. Бу ҳақда ТALAP.Talks платфорасида берган интервьюсида Қозоғистон Стратегик режалаштириш ва ислоҳотлар агентлиги раиси, Астана аҳолига халқаро молия маркази раҳбари Қайрат Келимбетов маълум қилди, деб хабар қилади Kazinform мухбири.\nҚР Стратегик режалаштириш агентлиги раиси миллий лойиҳаларнинг тузилиши ҳақида гапириб берди NUR-SULTAN. Kazinform - Вазирлар ўринбосари зиммасида миллий лойиҳаларни амалга ошириш борасида бир нечта вазифалар турибди. Бу ҳақда TALAP.Тalks платформасида берган интервьюсида Қозоғистон Стратегик режалаштириш ва ислоҳотлар агентлиги раиси, Астана халқаро молия маркази раҳбари Қайрат Келимбетов маълум қилди, деб хабар беради Kazinform мухбири.


Ўзбекистонлик аёлларнинг хорижга чиқиши учун қўшимча рухсатнома олиши кераклиги ҳақидаги миш-мишлар рад этилди - Anhor\nAnhor Все посты Ўзбекистонлик аёлларнинг хорижга чиқиши учун қўшимча рухсатнома олиши кераклиги ҳақидаги миш-мишлар рад этилди\nТошкент шаҳридаги туман ҳокимликлари аёлларнинг хорижга чиқиши учун рухсатнома бериш мажбурияти юклангани ҳақидаги маълумотни рад этди. Бу ҳақда Podrobno.uz нашрига таянган ҳолда Kun.uz ёзади.\nАввалроқ, бир қатор ахборот манбаларида (номлари кўрсатилмаган) Ўзбекистонда 2014 йил 1 августдан бошлаб 35 ёшга тўлмаган аёллар хорижга чиқиши учун туман ҳокимлигидан қўшимча рухсатнома олиши кераклиги ҳақида хабарлар пайдо бўлганди.\nОАВ тарқатган хабарларга кўра, ўзбекистонлик аёллар чет элга чиқишга рухсат берувчи виза (стикер, ОВИР)ни олиш учун ҳокимликда суҳбатдан ўтиши керак; бироқ, айни пайтга қадар бундай амалиёт фақат туман ички ишлар бўлимида кузатиларди.\nТошкент шаҳридаги Олмазор, Юнусобод ва Ҳамза тумани ҳокимликларидан маълум қилишларича, бирорта ҳам туман ҳокимлиги бу каби фаолият билан шуғулланаётгани йўқ. Бундай ваколат туман ҳокимликларига ўтказилгани ҳақида Юнусобод тумани ИИБда ҳам билмасликларини маълум қилишган.\n«Айни вақтда, аҳоли орасида саросима ортиб бормоқда, ушбу ахборот ижтимоий тармоқларда фаол муҳокама қилиняпти. Бироқ, чет элга чиқиш учун ҳақиқатан ҳам туман ҳокимлигида суҳбатдан ўтган бирорта ҳам одам ҳозирча топилгани йўқ», – дейилади Podrobno.uz хабарида.\nСўхда аэропорт қурилиши бошланди\nЎзбекистонликларнинг кўпчилиги ўз оиласини бахтли деб ҳисоблайди


Моҳигул Назарова: Мени ёлғиз қолдирма ёки икки кун ва бир тун қиссаси (11-Якуни)\nАдабиёт | 11/13/2017 1:39 PM 29939 марта ўқилди\nИкки кун ва бир тун қиссаси ёки Мени ёлғиз қолдирма\nНазира Салим ва Феруз улоқтирган пайт белида қаттиқ пайдо бўлган оғриқ туфайли ўзига келди. Аввал дастлаб ўзига нима бўлганини, қаерда ётганини тушунмади. Бироз ўтиб, ўзи тиббиёт ходими бўлгани учун ток ургани сабаб ўлим ҳолатига тушиб қолганини, аммо қандайдир мўъжиза туфайли яна ўзига келганини англади. У белини ушлаганча жойидан турмоқчи бўлди. Аммо наридан бери қилиб, чойшабга ўралгани туфайли қимирлай олмас, нафас олиши ҳам оғирлашиб бораётган эди. Назира бир илож қилиб, юлқиниб чойшабдан қутулди. Ўзи турган жойга қараб юраги орқага тортиб кетди. У қандайдир кўл ёқасида турар, қамишга ўхшаб кетадиган баланд сув ўтлар сирли шивирлар, қурбақалар қуриллар эди. ”Ие, бу ерда ҳам қурбақалар бор экан-да” Миясига келган фикрдан ўзининг кулгиси келди. Ҳаво анча салқинлиги туфайли эти жунжикиб кетди.\nКейин юз метрча нарироқда кўзга ташланиб турган, кўлнинг нариги томонида жойлашган дачалар томон қирғоқ ёқалаб юрди. Айримларининг қурилиши битган, айримлари эса чала- ярим қурилган ёзги уйлар оралаб қандай қилиб бўлмасин, йўлга чиқиб олиш ниятида кетаётган Назира бирдан тўхтади. Хаёлида уни Шуҳрат чақиргандай бўлди. ”Шуҳрат акамнинг овозими?” ўйлади у ичида. ”Йўғ-е, бу ерда Шуҳрат акам нима қилади? Мени излаш хаёлига ҳам келмагандир. Хотинчаси мени кетворди дегандир-да”…\nШу фикрлар хаёлидан кечиши билан яна Шуҳратнинг чақирган овозини эшитди. Назира беихтиёр тўхтаб қолди. Қандайдир ички туйғу орқага қайтишини буюраётганди. Аёл қанчалар қўрқмасин, бу овозга бўйсунганча, яна орқасига – кўл бўйига қараб йўл олди.\nҲозиргина ўзи юрган йўл бўйлаб келаркан, бирдан шивалаб ёмғир ёға бошлади. Назира қунишиб олди. Узоқдан кўл бўйига кўзи тушиб, ҳайратга тушганча қотиб қолди. Ғира-шира ёруғликда Шуҳрат акаси Салимга қўлларини силкитиб алланарсалар дер, уларнинг атрофида яна кимлардир тўпланиб туришарди.\n– Шуҳрат ака. Назира эрига қараб югурди. – Манаман. Шуҳрат ака. – Аёл ўз кўзларига ишонмас, кўзларидан тирқираб чиқаётган кўз ёшларини артиб улгурмасди. Бошидан кечирган даҳшатларидан ўзига келолмаётганди.\nШу пайт уларга қараб югуриб келаётган Назирани биринчи бўлиб Норбек кўриб қолди. У дўстини туртиб, Назирани кўрсатди…\nШуҳрат ҳам унга қараб интилди. Хотинини соғ-саломат кўриб турганидан кўзларига ишонмасди. У югурганча дачаларга олиб борадиган йўлга чиқди-да, атрофида юртдош йигитлардан ҳам уялмай, Назирани маҳкам қучоқлаб, бағрига босди…\nТонгга яқин Иринанинг уйига бирга кириб боришди. Шуҳрат эшикни ўз калити билан очиб, Назирани ичкарига бошлади. Ётоқхонадан кўзларини ишқалаганча чиқиб келган Ирина уларни бирга кўриб, ”Э, хайрият-е”, – деб юборди. Назирани ошхонага бошлади. Кофе дамлади. Стол устига сариёғ, шакар яна бир нималар қўйган бўлди. Кейин сигарет тутатганча, унинг қаршисидаги стулга ўтирди. Шуҳрат бўлса балконда турган катта сумкани олиб, ичига ўзининг кийимлари, майда-чуйдаларини жойлаштира бошлади. Назира Иринанинг кўзларига тикилди.\n-Нега мени қайтариб жўнатмоқчи бўлдинг? – сўради охири.\n– Нимага бундай қилганимни сабабини тушунмаяпсанми? Ахир биз Шурик билан 6 йилдан кўпроқ бирга яшадик. Унга қанчалар ўрганиб қолганимни, қанчалар яхши кўришимни тасаввур ҳам қилолмайсан…14 ёшимда автоҳалокат туфайли ота-онамдан жудо бўлганман. 16 ёшимда синфдошимга турмушга чиқдим. Кейин бефарзандлик туфайли эрим яқин дугонам билан топишиб, мени ташлаб кетди…\nШундан эзилиб, руҳий тушкунликка тушиб юрган кунларимда Шурикни учратдим. Мен унинг оиласи, болалари борлигини, бир куни қайтиб кетишини… ҳаммасини билардим.. Қайтиб кетишини истамасдим, сира. – Шу сўзларни айтаркан, Иринанинг кўзларида ёш йилтиради. – Яна мени севмаслиги ҳам аён эди, менга.\n– Қўйсанг-чи, шу гапларни. Назиранинг Иринага чин дилдан раҳми келди. –Мана қизинг бор экан, қандай яхши. Ҳар ҳолда ёлғиз эмассан…\n-Мени кечир, – Ирина шундай деганча сигаретини кулдонга босиб ўчирди. Шу пайт ошхона эшиги очилиб, қаерларидир қизи Шаҳнозага ўхшаб кетадиган, қўғирчоқдек чиройли қизча кириб келди. Назира унга бир зум қараб турди-да, қучоғини очди. Қизалоқ ҳам ётсирамай уни қучоқлаб олди.\nИрина уларни кузатиб тураркан, энди қизи ва ўзининг ҳаётида Шуҳрат бўлмаслиги ҳақида ўйлаб, ёмон бўлиб кетди. Шуҳрат билан шунча йиллар мобайнида бирга яшаб, жуда ўрганиб қолганини ҳис қилди.\n-Менга қара, – деди Назира унинг аҳволини сезиб. – Сен ҳоҳлаган пайтингда бизникига, Ўзбекистонга боришинг мумкин. Соняни акаси, опаси билан таништирамиз. Борди-келди қиламиз.\nИрина ҳеч нарса демади… Аммо Соня “Мен бораман. Дадам мени олиб бораман, деганди. Опам акамни кўраман, ур-ра ”- деб роса сакради. Назирани қўлидан тутиб, ўз хонасига олиб кирди-да, дадаси билан бирга тушган расмларини кўрсатди.\nШу пайт Шуҳрат Назирани чақириб қолди. Назира коридорда катта сумкалар ёнида турган эрига “Нима дейсиз?”- дегандек қаради.\n– Бўлмайсанми, энди Назира. Кетамиз-ку, энди. – деди Шуҳрат. Ирина бўлса кираверишдаги эшик ёнида уларга жимгина қараб турар, кўзларидан оқаётган ёшлари тинмасди.\nИкки соатдан кейин самолётда эрининг ёнида ўтирган Назира ўзининг Россия заминида кечган саргузаштлари ҳақида ўйлар экан, ”Агар ёзувчи бўлсам, шу ерда кечган ҳаётим ҳақида ” Икки кун ва бир тун қиссаси” деган асар ёзган бўлардим.”- деб ўйлади.\nТок урган бармоқларига ўралган оппоқ докага қараб, бир хўрсиниб қўйди. Бир йиғлагиси, бир кулгиси келиб бошини кўтарди-да, эрининг кўзларига тикилди. “Мени энди ёлғиз қолдирманг”, – шивирлади унинг лаблари. Шуҳрат хотинининг меҳр билан боқиб турган серкиприк, чиройли кўзларига қараб жилмайиб қўйди. Қароқларида қалқиб, кипригида илиниб турган шабнамдай тиниқ томчиларни бармоғига қўндириб, секин пичирлади:\n“Онаси, сени жудаям яхши кўраман. Ҳаммаси учун мени кечир. Энди йиғлама. Бари орқада қолди… Сени ҳеч қачон ёлғиз қолдирмайман. Биз доимо бирга бўламиз…”\nМоҳигул Назарова: Мени ёлғиз қолдирма ёки икки кун ва бир тун қиссаси (10-ҳикоя)\nМоҳигул Назарова: Мени ёлғиз қолдирма ёки икки кун ва бир тун қиссаси (7-ҳикоя)\nМоҳигул Назарова: Мени ёлғиз қолдирма ёки икки кун ва бир тун қиссаси (4-ҳикоя)\nМоҳигул Назарова: Мени ёлғиз қолдирма ёки икки кун ва бир тун қиссаси (3-ҳикоя)\nМоҳигул Назарова: Мени ёлғиз қолдирма ёки икки кун ва бир тун қиссаси (2-ҳикоя)\nМоҳигул Назарова: Мени ёлғиз қолдирма ёки икки кун ва бир тун қиссаси (1-ҳикоя)\nМоҳигул Назарова: Олтин япроқларга ўралган жимлик…\nМоҳигул Назарова: Оққуш ҳар доим ҳам лочинга учрайвермас экан…\nМоҳигул Назарова says:\n11/14/2017 at 4:36 AM\nАссалому алайкум, Исмат ака. Энг аввало сизга бу қиссамни охиригача ” Дунё ўзбеклари”да эълон қилганингиз учун катта раҳмат. Шу баҳонада қанча дўстлар орттирдим, ижобий фикрлар эшитдим. Доимо омон бўлинг. Қиссамни охиригача сабр билан ўқииганларга ҳам миннатдорчилик билдираман.\nМароқ билан ўқиладиган дилбар ҳикоя ва қиссалар учун Сизга раҳмат, синглим. Ижодингизга, Бухоро ижод майдонидаги бугунги иқболингизга кўз тегмасин. Омон бўлинг!


Қайнонангизнинг кўнгил қулфи учун 7 калит\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Қайнонангизнинг кўнгил қулфи учун 7 калит\t11:56, 21 ноябрь 2016\tҚайнонага ёқиш учун тадбир қилиш айб эмас, билъакс бу жуда зарур. Бошида сунъийроқдек туюлса-да, бора-бора қайнонангизнинг кўнгил қулфларига калит бўлаётган ишларингиз ўзингизга роҳат бағишлайди. Келинг, бу борада сизга опалик, сингиллик, дугоналик қилай... Югур-югур, ош-овқат, кир ювиш, дазмоллашдан ташқари іар кунлик қоидангиз бўлсин. Масалан…\nИшлайдиганлар учун оғир кун. Ётар пайти илиқ ванна ҳозирлаб, ичига туз ва гулчалар солинг. Эшикдан қалтирабгина келган қайнонангизга иссиққина чой дамлагунингизча би-и-и-р яйраб чиқишни таклиф қилинг.\nБу кун ирим-сиримларга ишонадиганлар тирноқ, сочларини олдиришади. Қайнонангиз ҳам истисно бўлмаса керак. Шундай бўлмаса ҳам қайчи, аррача солинган кармонингизни олиб, маникюр-педикюр хизмати ташкил қилинг.\nҚайнонангизга охори тўкилмаган кўйлак кийдириб, сочларини тараб, ораста қилиб, бирор дугонасини меҳмонга чақиринг. Оғзига ёқадиган пишириқ билан сийланг.\nАлбатта паловхонтўра куни. Бу сафар уни айнан қайнонангизнинг рецепти асосида тайёрланг. Эринмасдан бирма-бир айтиб беришини илтимос қилинг.\nЭрталабдан яхши кайфият билан хайрли кун тиланг. Радио мурватини эски ашулаларга бураб, қайнонангизнинг хонасини яхшилаб шамоллатинг. Дераза ойнаси, полларни ювиб, ётадиган дивани устига янги чойшаб, ёстиқжилд солиб қўйинг.\nДам олиш кунлари болалар уйда бўлади. Қайнонангизнинг ўзи ёқтирадиган, ёшлигида ёд олган шеъру маталлари бордир. Кичкинтойларни ҳам, қайнонгизни ҳам хушнуд этишни истасангиз, у кишида бу кун уйингизда маърифат дарси ўтиб беришини илтимос қилинг.\nҚайнонангизни оилавий меҳмондорчилик, концерт, театр томошаларига олиб бориб, ўзингиз ҳам бир йўла дам олинг.\nХуллас, кишининг кўнглини оламан десангиз, қанча-қанча тадбирлар ўйлаб топиш мумкин. Асосийси — шуни исташда! Диққат, диққат! "Даракчи"нинг Telegram’даги расмий каналига аъзо бўлиб, янгиликлардан баҳраманд бўлинг! #Аёл


ҲАМ ДАРОМАД ТОПИБ, ҲАМ ЎЗИНИ ЎЗИ ИШ БИЛАН ТАЪМИНЛАМОҚДА » Зомин туман ҳокимлиги расмий сайти\nЗомин туман ҳокимлиги » Янгиликлар » ҲАМ ДАРОМАД ТОПИБ, ҲАМ ЎЗИНИ ЎЗИ ИШ БИЛАН ТАЪМИНЛАМОҚДА\nҲАМ ДАРОМАД ТОПИБ, ҲАМ ЎЗИНИ ЎЗИ ИШ БИЛАН ТАЪМИНЛАМОҚДА\nЮртимизнинг ҳар бир гўшаси ободлиги, фаровонлиги шу ерда истиқомат қилувчи инсонларнинг турмуш даражасида, жамият ҳаётида муҳим ўрин тутади. Зотан, “Ватан остонадан бошланади”, деган ҳикмат замирида ҳам киндик қони тўкилган масканнинг биз учун нақадар азиз ва муқаддаслиги мужассамдир.\n“Мустақиллик” маҳалла фуқаролар йиғини том маънода мустақиллик йилларида барпо этилган, аммо қадим қадрият ва ўлмас анъаналарни давом эттириб келаётган масканлардан бири. Зомин шаҳарчасининг шимолий қисмида жойлашган ушбу фуқаролар йиғинида кўп миллатли аҳоли азалдан аҳил-иноқликда, ҳамжихатликда истиқомат қилиб келишади. “Парчаюз”, “Лайлак-уя” қишлоқларининг содда ва самимий инсонлари учун ушбу гўшадан азизроқ жой йўқ.\nҲар бир ҳудудда бўлгани каби, ушбу маҳаллада ҳам аҳолини, айниқса уюшмаган ёшларни иш билан таъминлаш масаласи кун тартибидаги энг муҳим масалалардан бири ҳисобланади. Бу борада амалга оширилаётган қатор ишлар ўзининг ижобий натижасини ҳам бера бошлади.\nМаҳалла ҳудудидаги “Асл ипак” цехида 20 нафар йигит-қиз, товуқчилик цехида 10 нафар ёшлар, иссиқхонада 35 нафар қиз-жувонлар ва ёшлар доимий иш билан банд.\nБундан ташқари ҳудуддаги интенсив боғда 14 нафар ёшларнинг иш билан бандлиги таъминланган. Шу билан бирга, маҳаллада аҳолининг томорқадан унумли фойдаланиши бўйича ҳам қатор тушунтириш-тарғибот ишлари олиб борилиши натижасида аҳоли хонадонларида картошка, помидор, бодринг каби экинлар етиштириб келинаяпти. Бу борада ҳудуддаги Ибрагимовлар оиласи томонидан олиб борилаётган ишлар барчага ўрнак бўларли даражада.\nШунинг билаан бир қаторда иссиқхона қуриб, ҳам даромад олиш орқали оиласи иқтисодини яхшилаётган, ҳам ўзини ўзи банд қилаётган фуқаролар сони ҳам тобора ортиб бораяпти.\n-Банкдан 10 миллион сўм миқдорида имтиёзли кредит олиб, томорқада 2 сотихли иссиқхона қуришни режалаштирган эдим, - дейди ана шундай фуқаролардан бири Дониёр Тўраев. – Кейинчалик олинган кредитга ўз маблағларимдан қўшиб, иссиқхонани 4 сотих қилдим. Бу ерда помидор, бодринг каби экинларни экиб, улар ҳосилга киргунга қадар турли кўкатларни парваришлаб, рўзғорга ишлатдик, ортганини қўни-қўшниларга тавсия қилиб, бозорга олиб чиқдик. Асосан, помидор ва бодрингдан юқори ҳосил олиб, иқтисодий аҳволимизни анча яхшилаб олдик.\nИссиқхонада ўзим, оиладагилар бўш вақти бўлди дегунча турли ишлар билан шуғулланамиз. Ўзимизни ўзимиз банд қилиш орқали қўшимча даромад олиб, яхши ниятларни кўзлаб турибмиз.\n“Меҳнатдан келса бойлик, турмуш бўлар чиройлик”, дейдилар. Дарҳақиқат, камхарж турдаги мазкур иссиқхонада етиштирилган маҳсулотлар бозори доимо чаққон. Қанча эрта бозорга чиқарилса, даромад ҳам шунча яхши бўлади. Дониёр Тўраев кейинги йил учун ҳозирдан тайёргарликни бошлаган. Иссиқхона тупроғини унумдор қилиш, маҳаллий ва кимёвий минерал ўғитлар билан ўз вақтида озиқлантириш, такрорий экинга тайёрлаш каби ишлар иссиқхонада фасл танламайди.\nАсосийси, томорқадан унумли фойдаланиш, бу билан қўшимча даромадга эга бўлиш учун яратилган имкониятлардан самарали равишда, ўз ўрнида фойдалана билган фуқаролар кам бўлаётгани йўқ. Бунга “Мустақиллик” маҳалласидаги биргина Дониёр Тўраевнинг фаолияти гувоҳ бўла олади.\nРАВОН ЙЎЛЛАР – ОБОД ҚИШЛОҚ КЎРКИ\nЧОРВАСИГА АЧИНИБ ...ОҒИР ЖИНОЯТ СОДИР ЭТДИ


Касаллик юқтиришдан қўрқиш, яқинларининг соғлиғи хусусида қайғуриш, молиявий инқироз, келажакка нисбатан ишончсизлик...\nКарантин даврида кўпчиликда шу каби ҳолатлар пайдо бўлгани сир эмас. Шу ўринда савол туғилади: инсонлар ўзида кечаётган бундай хавотирларни қандай йўқотиши мумкин ва бу борада қандай машқлар фойдали?\nКелинг, ўзимиздаги салбий ҳолатларни бошқаришга ёрдам берадиган қуйидаги қоидалар билан танишамиз.\n1. Нимадан ташвишланаётганингизни англашга ҳаракат қилинг.\nҲар бир инсонда стресс турлича намоён бўлади: кимдир муаммони эътиборсиз қолдиришга ҳаракат қилади, кимдир аксинча, унга эътибор беради.\nАйрим инсонлар уйқу билан боғлиқ муаммоларга дуч келган вақтларида диққатни жамлаш пасайиши кузатилади. Психология соҳасида нуфузли олим Алексей Слободчиков биринчи навбатда инсон учун нима қўрқинчли эканлигини аниқлашни маслаҳат беради. Масалан, одам касал бўлишдан ёки яқинларини ҳимоя қила олмаслигидан жуда қўрқади ёки иш вақтини тежашни йўқотиб қўйишдан хавотирга тушиши мумкин. Бунинг сабабини билганингиздан сўнг, вазият сизни камроқ безовта қилиши ва барқарор бўлиш учун қандай йўл тутиш кераклигини аниқланг.\n«Ҳаракатлар режасини тузинг. У қанчалик батафсил бўлса, шунчалик яхши. Тузган режангизни қоғозга ёки компьютерга ёзинг ёки ёдда сақлашга ҳаракат қилинг. Ҳар куни камида битта кичик қадамни қўйишдан бошланг. Мақсад сари интилиш ҳисси сизни қўллаб-қувватлайди ва келажакка ишонч уйғотади», – дейди психолог.\n2. Ижобий натижаларни қидиринг.\nАйни вақтда ҳеч нарсани ўзгартиришнинг иложи бўлмаса, психологлар уни факт сифатида қабул қилишни ва ундаги ижобий жиҳатларни топишга ҳаракат қилишни маслаҳат беради. Масалан, уйда ўтиришга мажбур бўлган вақтда ўзини ўзи ривожлантириш усулларидан фойдаланиш мумкин: онлайн курслар ёки қўшимча маълумот олиш учун кўпроқ ўқиш.\n3. Стресс қўзғатувчиларини йўқотишга ҳаракат қилинг.\nПсихологларнинг тавсиясига кўра, асабийлаштирадиган нарсалар ҳақида камроқ ўйлаш керак. Масалан, сиз ҳар куни коронавирус ҳақидаги янгиликларни ўқиётган бўлсангиз, унга оид янгиликларни камроқ кузатишга ҳаракат қилишингиз мумкин. «Вазиятдан хабардор бўлиш учун кунига бир ёки иккита ишончли янгиликлар манбасини қолдиринг ва шу орқали сўнгги маълумотларни текширишга ҳаракат қилинг.\nЁки сизда ҳар дақиқада ваҳима ҳиссини юзага келтирадиган ижтимоий медиа тасмаси борми? Бундай ҳолатларда ижтимоий тармоқларда бўлишни чекланг, смартфонингизга келадиган кунлик хабарларни ўчириб қўйинг», – дейди мутахассислар. Шунингдек, максимал концентрацияни талаб қиладиган ҳар қандай фаолият инсоннинг турли қўзғатувчилардан халос бўлишига ёрдам беради.\n4. Ҳис-туйғуларингизни сақламасликка ҳаракат қилинг.\nКўпчилик инсонлар стрессли вазиятларда одамови бўлиб қолишади. Психологлар қийин вазиятларда аксинча, бир-бирига нисбатан илиқ муносабатда бўлиш ва юзага келган муаммолар ва тушунмовчиликларни ўз вақтида ҳал қилиш кераклигини эслатадилар. «Норози, мажбурий оҳангда фикрларни ифодалаш низоли ҳолатларга сабаб бўлса, ёрдам сўраб мурожаат қилиш ўзаро бир-бирини тушуниш, кечириш ва ишонч учун асос бўлиб хизмат қилади», – дейди Слободчиков.\n5. Хонадонингизни тозаланг.\nУйнинг тоза бўлиши ёқимли, шу билан бирга касал бўлиш эҳтимолини камайтиради. Шунинг учун хонадонингиздаги буюмлар чангини артиб, тозалашингиз ва саралашингиз мумкин. Бу жараёнга оиланинг барча аъзоларини жалб қилишингиз лозим.\n6. Шахсий оламингизни сақланг.\nИзоляция қилинган ёки мажбурий карантин шароитида оиланинг ҳар бир аъзоси ўз шахсий оламига эга бўлиши жуда муҳим. Яқинларингизга улар хафа бўлмасликлари учун баъзи ҳолларда ёлғиз бўлишингиз ва сукут сақлашингиз кераклигини тушунтиришингиз лозим. Масалан, уйингизда махсус жой ажратиб қўйишингиз мумкин. Бу алоҳида хона ёки ҳатто хона ўртасига ўрнатилган туристик чодир бўлиши мумкин. Ёки ванна эшигига «Бандман, безовта қилманг» деган ёзувни илиб қўйинг.\nКарантин даврида мазкур қоидаларга амал қилсангиз, ўзингиздаги ҳар қандай салбий ҳиссиётларни ўз вақтида жиловлаш имконига эга бўласиз.\nГулсанам Ибрагимова, Низомий номидаги ТДПУ


Нурсултон Назарбоевнинг кенжа қизи йирик ассоциацияга раҳбарлик қилади » Ўзбекистон янгиликлари – Zamin.uz\nНурсултон Назарбоевнинг кенжа қизи йирик ассоциацияга раҳбарлик қилади\nОстона шаҳрида Қозоғистоннинг экологик ташкилотлари Ассоциациясининг тақдимот маросими ўтказилди. Мазкур Ассоциацияга мамлакат президенти Нурсултон Назарбоевнинг кенжа қизи Алия Назарбоева бошчилик қилди.\nМазкур уюшма “яшил” ҳаёт тарзини тарғиб қилиш, экологик ташаббусларни қўллаб-қувватлаш билан шуғулланади. Алия Назарбоева жамиятда экологик маданиятни шакллантириш учун кўп меҳнат қилиш кераклигини таъкидлаган.\nЯнги Ассоциация аъзоларининг илк учрашуви Остонада декабрь ойида ўтказилади.\nҚозоғистонда “яшил” экология тартибини тарғиб қилувчи 400 га яқин ташкилот мавжуд.\nQalampir.uz нашрининг ёзишича, уюшма вакиллари 2030 йилга бориб мамлакатда 40 фоизгача қаттиқ маиший чиқиндилар йўқ қилинишини маълум қилишди. Қайта тикланувчи энергия манбалари эса 10 фоизни ташкил қилади.\nБундан ташқари, 2030 йилда мамлакатнинг ифлосланиш даражаси 1995 йилги кўрсаткич билан бир хил бўлади.\nҚозоғистон Республикаси президентининг кенжа қизи Алия Назарбоева турли экологик лойиҳаларда фаол иштирок этиб келади. У экология ҳақидаги дарсликнинг ҳам муаллифи.\n22:43 Путиннинг Сибирга сафари: Балиқ ови ва Байкалнинг экологик ҳолати ҳақида (Видео)\n12:58 Қозоғистон Сенати Нурсултон Назарбоевдан муддатидан олдин президентлик сайловини ўтказишни сўради


Tesla компаниясининг бош ижрочи директори Илон Маск ўз компаниясининг акцияларининг пасайиши фонида миллиардлаб доллар йўқотди.\nМаълум қилинишича, бу Teslaнинг икки кишининг умрига зомин бўлган автоҳалокатдан кейин содир бўлди. Форбеснинг реал-тиме рейтинги маълумотлари шундан далолат беради.\nКўзда тутилган авария Техасда содир бўлди. Электромобил бурчакка мос келмай, катта тезликда дарахтга урилган. Шундан сўнг, Tesla ёниб кетиб, ёнғин тахминан тўрт соат давомида ўчирилган. Натижада, икки киши ҳалок бўлган. Маҳаллий полиция жабрланганларнинг аҳволи ва гувоҳларнинг кўрсатмалари «тўқнашув пайтида транспорт воситасини ҳеч ким бошқармаганлигини» кўрсатганини таъкидлади.\nКун давомида тадбиркор 5,1 миллиард доллар йўқотди, энди унинг бойлиги 174,6 миллиард долларга баҳоланмоқда. У дунёдаги энг бой одамлар рўйхатида учинчи ўринни эгаллайди. Tesla акциялари 19 апрель, душанба куни савдолар пайтида 3,4 фоизни йўқотди, савдолар якунида улар ҳар бир акция учун 714,63 долларни ташкил қилган.\n«Ҳозиргача олинган маълумотлар ёзувлари автопилот ёқилмаганлигини ва ушбу автоулов учун тўлиқ автоном ҳайдаш функцияси сотиб олинмаганлигини кўрсатади»,- деди тадбиркор.\nКиритилди: 05:16 21.04.2021. Ўқилди: 1743 марта. Фикрлар сони: 0 та.


Ветнамнинг коронавирус билан курашдаги муваффақияти сири нимада?\nВетнамда 97 миллиондан зиёд одам яшайди.\nВетнамда 97 миллиондан зиёд одам яшайди. Мамлакат Хитой билан шимолдан жанубга қараб чўзилиб кетган визасиз чегарага эга. Шунга қарамасдан, айнан Чин юртида бошланиб бутун дунёни қамраб олган, ярим йилдан буён давом этаётган пандемия чоғи Ветнамда бор-йўғи 332 киши коронавирусга чалинган. Бинобарин, ушбу рақамни аниқлаш учун 95 мингдан зиёд тест ўтказилди. Мамлакат ҳали COVID-19 туфайли қурбон берилгани йўқ. Камтаргина бу Осиё давлати жаҳоннинг энг қудратли мамлакатлари ҳавас қилаётган натижага қандай эришди. Бу савол айни пайт ер юзида барчани қизиқтирмоқда.\nВетнамда коронавирус эпидемиясининг илк кучли тўлқини март бошларида рўй берди. Аксарият ҳолатлар — кунига 10-20 бемор аниқланиши ой охирларига тўғри келди. Кейин узоқ вақт давомида якка-дуккам зарарланиш билан боғлиқ воқеалар содир бўлиб турди. 14 майда эса шифокорлар, кутилмаганда бир йўла 24 фуқарода коронавирус чиққанини эълон қилишди. Булар самолётда Москвадан ватанига қайтган ветнамликлар орасидан эди. Мамлакат ичида одамлар вирусни бир-бирларига юқтириш ҳолатлари, деярли кузатилмаган. Сўнгги 24 кундирки, бирорта ҳам янги ҳолат қайд этилмади. АҚШ Нашвилл-Теннесси университети молия-иқтисодиёт фанлари доктори Туан Ле ишонч билан Ветнам коронавирус эпидемиясининг иккинчи тўлқинини қабул қилишга тайёр эканини таъкидламоқда. Ҳақиқатан ҳам бу юртда касаллик тарқалиши қайталанишининг олдини олиш учун ҳамма имконият бор.\nЭкспертлар эпидемия бошланган пайтда мамлакатнинг касалликка қарши туриш имконияти жуда кам бўлганини қайд этишди. Эътиборли жиҳати шундаки, ҳукумат ана шу кичик имкониятдан тўлақонли фойдаланишга муваффақ бўлди. Январь ойидаёқ Хитой билан барча чегаралар ёпилди, Ухандан келадиган йўналишлар бекор қилинди, мактаблар, олий ўқув юртлари беркитилди.\nНотаниш, кўринмас ёв билан тўқнаш келганда, кейин енгишга қийналгандан кўра, яхшиси дарҳол ҳушёрлик намоён қилган маъқул. Айниқса, беморларнинг ярмидан кўпи ўз танасида касалликни белгиларсиз ўтказаётган, ҳатто, ўзлари билмаган ҳолда саноқсиз одамларга юқтириб, офат ташувчи вазифасини бажараётган бир пайтда. Шунинг учун ҳам Ветнамда дастлабки босқичдаёқ оммавий профилактика чоралари қўллай бошланди. Ахир, мамлакатда ҳали 2003 йил тарқалган атипик (ноодатий) SARS пневмонияси билан боғлиқ таассуротларни аниқ-тиниқ эслашадида.\n— Инсонга коронавирус касаллик ташувчининг оғзидан ажралиб чиқадиган суюқлик билан бевосита ёки билвосита тўқнашув натижасида юқади, дейди Туан Ле. - Ветнам муваффақиятининг асосий сири шундаки, бу ерда мана шундай тўқнашувларга деярли йўл қўйилмади.\nДоктор Туаннинг айтишича, мамлакат эпидемияга вирус кириб келишидан олдинроқ тайёргарлик кўра бошлади. Масалан, Сайгонда февраль ойидаёқ ҳар бири 500 ўринга мўлжалланган 3 та дала госпитали ҳозирланди. Кейинчалик шу муассасаларга касалликка биринчи даражали алоқадор беморлар ётқизилди. Улкан мегаполис ҳисобланган Сайгонда 16 миллиондан ортиқ аҳоли яшайди, шу боис бу шаҳарда вирус тарқалишига йўл қўйиб бўлмасди. Ҳаракатлар тез ва кескин олиб борилди.\nМутахассис мисол тариқасида шаҳар митти туманларидан бирида кузатилган, бир аёлнинг вирус юқтиргани аниқланган воқеа ҳақида сўзлайди. Ўшанда туман бир неча соат ичида тўлиқ ўраб олинган ва 14 кун давомида бу ерга ҳеч ким кириб-чиқмаган. Қачонки, бошқа касалланиш ҳолати аниқланмагандан кейингина тўсиқлар очилади.\nДемак, айнан хасталик аниқланган ҳудудни тўлиқ беркитиш йўли билан офат тарқалишининг оли олинган.\nВетнамда барча чора-тадбирлар коронавирусни тарқатиши эҳтимоли мавжуд бўлган одамларнинг бошқа инсонлар билан хавфли алоқаларига имкон даражасида йўл қўймасликка қаратилди.\nБиринчи навбатда беморларни тоифалаш ва касалланганлар ҳамда эҳтимолий вирус юқтирганларни ихоталашга эътибор берилди. Танасида вирус аниқланган беморлар шифохонага алоҳида махсус хонага ётқизилиб, жадал даволаш босқичига ўтказилди. Муолажалар бепул, давлат ҳисобидан амалга оширилди.\nҲукумат беморлар билан бевосита алоқада бўлган ҳаммани аниқлаб, уларни F1 — биринчи даражали туташганлар тоифасига ажратди. Бундай кишилар мажбурий, кескин ва қатъий, алоҳида хонада сақланадиган 14 кунлик карантинга олинди. Карантиндагилар ҳам текин, давлат таъминоти ҳисобидан туришади. Дарвоқе, айнан мана шу тоифа юқорида тилга олинган дала госпиталларида сақланди.\nF1 тоифасига киритилган инсонлар билан алоқада бўлганлар Иккинчи даражали туташганлар, яъни F2 гуруҳи деб аталди. Уларни мажбурий 14 кунлик умумий карантинга олиш жорий этилди.\nБу тоифадаги фуқаролар талабалардан бўшаган ётоқхоналар, аскарлар тарк этган казармаларга жойлаштирилди. Ҳарбийлар далада, очиқ майдонларда, ўрмонларда ўрнатилган палаткаларга кўчирилди. Тан олиш керак, умумий карантинда шароитлар ҳар доим ҳам ҳавас қиларли даражада эмас эди. Зеро, айнан шу тоифага жуда кўп одам киритилди. Асосийси, фақат шу йўл билангина Ветнам инфекцияни назоратда ушлашнинг уддасидан чиқди.\nХудди шундай тартибда F2 гуруҳи билан алоқада бўлганлардан иборат F3, ўз навбатида F3 тоифаси вакиллари билан тўқнашганлар F4 гуруҳига бирлаштирилди. Кейинги икки тоифага қўшилган фуқаролар мажбурий 14 кунлик карантинни уйларида, алоҳида хонада ўз-ўзини яккалаш йўли билан ўтказишди. Айни жараён маҳаллий ҳокимият вакиллари томонидан назоратга олинди.\nҲудудлар ёппасига эмас, балки қисман беркитилди\nБир муҳим жиҳатга эътибор қаратиш жоиз. Ветнамда Ухан, ЕИ ҳудуди ёки АҚШдаги каби улкан ҳудудларни бир йўла ёпиб қўйиш, оммавий равишда дезинфекция қилиш сингари ўта кескин чоралар қўлланмади. Ветнам шу йўл билан ҳам аҳолини ноқулайликлардан қутқарди, ҳам мамлакат иқтисодиётини асоссиз зарбалардан асради.\n— Биз йирик шаҳарларни бутунлигича ёпмадик, балки 14 кунлик муддатга фақат вирус ўчоғи аниқланган, 15 минггача аҳолиси бор уездлар, қишлоқлар ёки бир неча касаллик аниқланган, 7 минггача одам яшайдиган митти туманларни беркитдик. Тўсиб қўйилган аҳоли пунктларида кишилар умуман уйларидан чиқишмади. Бу ҳудудларга кириш-чиқиш тақиқланди. Аҳолига озиқ-овқат маҳсулотлари давлат бюджети ҳисобидан бепул етказиб берилди. Беморлар ва F1, F2, F3, F4 тоифалари аъзоларига нисбатан, юқорида айтиб ўтилганидек, қатъий тартиблар жорий этилди.\n— Шаҳар жамоат транспорти бутунлай тўхтатилди. Шаҳарлараро поезд, самолёт ва автобуслар кескин қисқартирилди. Масалан, Ханой ва Сайгон ўртасида эпидемиягача кунига 60 та авиақатнов, 8 та поезд мавжуд эди.\nЙўловчилар учун ниқоб тақиш, орада бир ўриндиқ қолдириб жойлашиш мажбурий қилиб қўйилди.\nЧегаралар бирин-кетин ёпилди, чегарадан ўтганлар мажбурий 14 кунлик умумий карантинга жўнатилди.\nДоктор Туаннинг қайд этишича, чегаралар ҳали ҳам ёпиқ, фақат баъзан хорижда қолиб кетган Ветнам фуқароларини юртга олиб қайтаётган самолётларни учратасиз. Масалан, 13 май куни Москвадан учиб келган махсус рейсда 345 нафар ветнамлик ватанига қайтди. Улар орасида 24 нафар касалликни юқтирган киши бор эди. Шунингдек, Россияда коронавирусдан вафот этган 2 нафар фуқаронинг жасадлари ҳам қайтарилди. Ваҳоланки, Ветнам ҳудудида аллақачон маҳаллий шароитда вирус юқтириш ҳолатлари бутунлай тўхтаган.\n— Сайгонда ҳамма жой очиқ, шаҳар одатий ҳаётга қайтган. Шундай бўлсада, 90 фоиз аҳоли тиббий ниқобда юради. Авваллари уйдан ниқобсиз чиқиш ман этилганди. Бунинг учун жарима 300 минг донг, яъни тахминан 13 долларни ташкил этган. Хизмат кўрсатиш нуқталарида иситмани ўлчаш, қўлларга антисептик билан ишлов бериш мажбурий. Шунга рози бўлмаганларга хизмат кўрсатилмайди.\nЭнг муҳими, Ветнамда аҳолининг аксарияти жорий этилган чора-тадбирларга тўлиқ риоя қилади, ҳукуматнинг ҳар қандай кўрсатмасини қўллаб-қувватлайди. Албатта, мамлакат салбий иқтисодий оқибатлардан холи эмас. Коронавирус туфайли авиакомпаниялар, маҳаллий сайёҳлик ва меҳмонхона бизнеси, умумий овқатланиш муассасалари сезиларли зарар кўрди. Бу йил Ветнамда ЯИМ ҳажми 5-6 фоизга қисқариши кутиляпти.\nНима учун ўлим рўй бермади?\nАлбатта, ҳали Ветнамда коронавирус туфайли ўлим ҳолати бўлмайди, деб хулоса чиқаришга эрта, чунки жонлантириш бўлимларида даволанаётган беморлар кам эмас. Айниқса, “Vietnam Airlines” авиакомпаниясининг 43 ёшли британиялик учувчиси оғир аҳволда. “Reuters” ахборот агентлигининг ёзишича, соғлиқни сақлаш тизими ходимлари унинг ҳаётини асраб қолиш, мамлакатда “COVID-19”дан дастлабки ўлим ҳолати содир бўлмаслиги учун бор имкониятларни ишга солишяпти.\nБу учувчининг хасталиги март ойи ўрталарида аниқланганди. Ўшанда бир гуруҳни текширувдан ўтказиш учун 4 мингдан зиёд киши тестдан ўтказилди, 18 одамда вирус чиқди. Уларнинг аксарияти тузалиб кетди, афсуски британиялик учувчининг ҳолати ёмонлашди. Унинг ўпкаси бор-йўғи 10 фоиз қувват билан ишлаяпти, сунъий нафас бериш аппаратида яна бир ойдан зиёдроқ вақт давомида ҳаёт бағишлаб туриш мумкин. Маҳаллий ОАВ хабарига кўра, ҳозиргача биргина шу бемор умрини асраб қолиш учун давлат бюджетидан 200 минг доллардан зиёд маблағ сарфланди.\nЭнди ушбу муаммони соғлиқни сақлаш вазири даражасида ҳал этишга киришилди. Ташаббуслардан бири асосида беморга бошқа ўпка кўчириб ўтказиш билан боғлиқ қарор қабул қилинди. Ҳозирнинг ўзида ўн нафар Ветнам фуқароси донор бўлишга розилигини билдирди, бироқ амалдаги қонунчилик тирик одам аъзосини бошқа беморга кўчиришни ман этади.\nКўп нарса ўз қўлимизда\nДоктор Туаннинг айтишича, Ветнамда гигиена бўйича кенг кўламда тарғибот ишлари йўлга қўйилган, аҳолига коронавирус ҳақида мунтазам маълумот бериб борилади. Аҳоли ўлишни истамайди, шунинг учун ҳукуматнинг барча кўрсатмаларини бажаради. Ҳар ким мамлакатдаги ва бутун ер юзидаги вазиятни соғлом фикрлаган ҳолда баҳолайди, ўзи ва яқинлари тўғрисида қайғуради.\n— Мен вазият ўнглангунча 80 ёшли онамни бир ярим ой «уйга қамаб» олиб ўтирдим, — дейди суҳбатдош. — Фарзандларим ҳам 4 ой, мактаб очилмагунча уйда бўлишди.\nФақат шахсий автомобилдан фойдаландик, доим ниқоб тақдик. Жамоат жойларида бирор жойга қўл билан тегинишга тўғри келса, дарҳол қўлларни совунлаб ювдик ёки антисептик билан ишлов бердик. Бир марталик қўлқоплардан фойдаландик.\nЮқорида келтирилган Ветнам билан боғлиқ маълумотларга ишонса бўладими? Нима учун Хитой билан ёнма-ён жойлашган, аҳоли ўта зич истиқомат қиладиган бу мамлакатда коронавирус касаллиги ҳолатлари ишониб бўлмайдиган даражада кам? Тарқатилаётган маълумотлар ёлғон эмасмикан? Ветнамда ишлайдиган хорижлик тиббиёт мутахассислари ва дипломатик жамоатчилик бу рақамларга ишонмаслик учун ҳеч қандай асос йўқлигини таъкидлашяпти. Ветнамликлар SARS мисолида Хитойдан тарқалган коронавирус ҳам қанчалик хавфли эканлигини англаб етишди. Улар ҳаммасини ўз ҳолига ташлаб қўйишмади ва касаллик билан самарали курашишнинг уддасидан чиқишди.


Асалари наслчилигини кенг йўлга қўйиш, асални қайта ишлайдиган корхоналар ташкил этиш лозимHaqida.net\nHome Mahalliy Асалари наслчилигини кенг йўлга қўйиш, асални қайта ишлайдиган корхоналар ташкил этиш лозим\nАсалари наслчилигини кенг йўлга қўйиш, асални қайта ишлайдиган корхоналар ташкил этиш лозим\nМутахассисларнинг маълум қилишича, мавсум давомида битта асалари оиласи 25-30 килограмм гул чанги йиғади ва 100-120 килограмм асал етиштиради.\nАсаларининг асали, прополиси, заҳри, гулчанги, муми, сути табиатнинг инсонга кўрсатган саховатидир. Тиббиётда организмга қувват берувчи табиий восита сифатида ишлатилади. Асал шамоллашда, жигар касалликларини даволашда кенг қўлланилади.\nТаҳлиллардан маълум бўлишича, мамлакатимизда асал ишлаб чиқариш бўйича мавжуд имкониятлардан тўла фойдаланилмаётгани боис асалари оилаларининг маҳсулдорлиги 20 килограммдан ошмаяпти. Бу жаҳондаги ўртача кўрсаткичлардан анча паст. Демак, асаларичилик соҳасидаги илғор тажрибаларни ўрганиш, асал етиштиришнинг замонавий технологияларини кенг жорий этиш ва юқори технологик усуллардан фойдаланиш масалаларига етарли даражада эътибор қаратилмаяпти.\nПрезидентимизнинг 2017 йил 16 октябрдаги “Республикамизда асаларичилик тармоғини янада ривожлантириш чора-тадбирлари тўғрисида”ги қарори соҳадаги бу ва бошқа муаммоларни ҳал этиш ҳамда ривожланишнинг устувор вазифаларини белгилаб олишда дастуриламал бўлаётир.\nЮртимизда фаолият юритаётган асаларичиларни бирлаштириш, ўзаро тажриба алмашиш ҳамда кўмаклашиш мақсадида Ўзбекистон асаларичилари уюшмаси ташкил этилмоқда. Уюшмага аъзо хўжаликлар четдан олиб келадиган асаларичилик соҳасида қўлланиладиган ускуналар, асалари уяларини ташиш учун махсус транспорт воситалари, асалари касалликлари ва зараркунандаларига қарши қўлланиладиган ветеринария дори воситалари, препаратлар, мумпарда ва мум маҳсулотлари 2023 йилгача божхона тўловларидан озод этилди.\n– Қарорга кўра, асаларичилар учун етарли шароитлар яратиладиган бўлди, – дейди Ўзбекистон Қишлоқ ва сув хўжалиги вазирлиги паррандачилик, балиқчилик ва асаларичиликни ривожлантириш бош бошқармаси бош мутахассиси Ёзил Шукуров. – Энди бу йўналишда фаолият юритадиганлар янада самарали меҳнат қилиши, изланиши учун барча имкониятлар эшиги очиқ. Шунингдек, асалари наслчилигини кенг йўлга қўйиш, асални қайта ишлайдиган ҳамда қадоқлайдиган кичик корхоналар ташкил этиш керак. Шунда асал янада кўпаяди, бозорларимиз сифатли, тоза, арзон бол билан тўлади.\nҚарорда Ўзбекистон асаларичилари уюшмасининг “Апимондия” халқаро асаларичилик уюшмалари федерациясига аъзо бўлиши назарда тутилган. Уюшмани ташкил этиш ва унинг фаолияти билан боғлиқ барча харажатлар ҳамда “Апимондия” федерациясига аъзо бўлиб кириш, аъзолик бадали тўлови дастлабки уч йил давомида “Алоқабанк” маблағлари ҳисобидан амалга оширилади.\n– Руминияда жойлашган мазкур уюшма ҳар икки йилда кенгайтирилган сессиясини ўтказади, – дейди Чорвачилик, паррандачилик ва балиқчилик илмий-тадқиқот институтининг асаларичилик лабораторияси мудири Тўра Омонов. – Унда асаларичилик бўйича янги технологиялар, ари касалликларини аниқлаш ва даволаш борасидаги янгиликлар маълум қилинади. Соҳани ривожлантиришга тегишли илмий асосланган усуллар ва янги ишланмалар кенг муҳокама қилинади.\nТаъкидлаш жоизки, юртимизда кенг тарқалган асалари зотлари касалликка чидамлилиги, иқлим-шароитга мослашувчанлиги, яхши асал бериши каби жиҳатлари ҳисобга олиниб танланган. Булар сирасига «Карпат», «Кавказ», «Украина», «Кавказ тоғ» кулранг зотлари ва маҳаллий асаларилар киритилган бўлиб, мамлакатимизнинг барча ҳудудларида парвариш қилинмоқда. Келгусида уларнинг наслини янада яхшилаш ва маҳсулдорлигини ошириш чоралари кўрилади. Шунингдек, асаларичилик соҳасида олий маълумотли кадрлар тайёрлаш мақсадида 2018/2019 ўқув йилидан бошлаб Фарғона давлат университетида зоотехника факультети ташкил этилади.\nБокс бўйича Ўзбекистон терма жамоаси аъзоси Гўзал Исматова: Мақсадим – жаҳон ва олимпиада чемпиони бўлиш\nТошкент руҳий касалликлар шифохонаси раҳбариятига нистабан жиноий иш қўзғатилди


Рус аскарлари Харьковдан суриб чиқарилмоқда. Россия қатл қилган аҳолининг жасадлари топилди. Уруш хроникаси\n26 май 2022, Тошкент вақти: 03:34\n12 май: Урушнинг 78-куни\nБМТнинг Инсон ҳуқуқлари бўйича кенгаши Россия аскарлари чекинганидан сўнг Киев вилоятида минглаб кишиларнинг жасадлари топилгани тўғрисида билдирди.\nАҚШ ҳукумати Украинага Россияга оид разведка маълумотларини тақдим этишдаги айрим чекловлар тўғрисидаги қўлланмани тасдиқлади.\nРим папаси Франциск 11 май куни Ватиканда “Азов” полки жангчиларининг рафиқаларини қабул қилди.\nЧехия парламентининг юқори палатаси Россия армиясининг Украинадаги хатти-ҳаракатларини геноцид деб тан олиш ҳақида қарор қабул қилди.\nМосквада пикетга чиққан “Мемориал” раҳбари қўлга олинди\nМоскванинг Қизил майдонида яқинда Россия расмийлари қарори билан тугатилган “Мемориал” инсон ҳуқуқлари маркази раҳбари Олег Орлов тутиб кетилди.\nУ майдонга “Ҳақиқатни билишни истамаслигимиз ва индамай турганимиз бизни содир этилаётган жиноятлар шеригига айлантириб қўяди” деб ёзилган плакат билан чиққан эди. Ҳуқуқбон полициячилар томонидан “Китай-город” ички ишлар бўлимига олиб кетилган.\n“Мемориал” вакиллари қайдича, бу ҳуқуқбоннинг сўнгги пайтларда тўртинчи бор қўлга олинишидир. Уни ҳуқуқий жиҳатдан ҳимоя қилиш ишига адвокат Михаил Бирюков кўмаклашмоқда.\n“Мемориал” ҳуқуқбонлик маркази ўтган йил охирида Москва суди қарори билан ёпилган.\nАвстрия канцлери Путин билан учрашиш учун Москвага боради\nАвстрия канцлери Карл Нехаммер 11 апрель куни Москвага бориб, Россия президенти Владимир Путин билан учрашади. У Россиянинг Украинага ҳужуми бошланган 24 февралдан буён Москвага келаётган европалик лидерларнинг биринчисидир. Канцлер ташрифини Кремль матбуот котиби Дмитрий Песков тасдиқлаган.\nНехаммер журналистларга Путин билан Россиянинг Украина билан мулоқоти имкониятлари ҳамда Украинада содир этилган ҳарбий жиноятлар ҳақида сўзлашмоқчи эканини билдирган.\nШанба куни Нехаммер Киевда Украина президенти Владимир Зеленский билан музокаралар ўтказган. У мазкур ташриф чоғида Россия хуружини қоралаб, Украинага сиёсий ва гуманитар дастак ваъда қилган.\nАвстрия НАТОга кирмаган нейтрал мамлакат бўлиб ҳисобланади, у Украинага қурол-аслаҳа етказиб бераётгани йўқ.\nМаълумотларга кўра, канцлер Нехаммернинг Москвага ташрифи Европа Иттифоқи лидерлари билан келишилган ҳолда амалга оширилмоқда.\nХарьков вилоятида Россия ҳарбий карвони тасвирлари очиқланди\nMaxar Technologies ширкати 10 апрель куни Украинанинг Харьков вилояти бўйлаб ҳаракатланаётган Россия ҳарбий техникасининг 12 чақиримли карвони акс этган сунъий йўлдош тасвирларини эълон қилди.\nТасвирларда ҳарбий машиналар Харьковдан шарқ томонда жойлашган Большой Бурлук қишлоғи орқали жанубга йўналганини кўриш мумкин.\nҲарбий техника катта эҳтимол билан Изюм шаҳрига йўл олган: Ғарб разведкасига кўра, Россия бу ерда Украина Қуролли кучларининг Донбасс гуруҳини қуршовга олиш мақсадида куч тўпламоқда. Яна бир ҳужум жануб томондан амалга оширилиши кутиляпти.\nРамзан Қодиров бутун Украинани босиб олиш билан таҳдид қилди\nЧеченистон раҳбари Рамзан Қодиров 11 апрелга ўтар кечаси ижтимоий тармоқларда эълон қилган видоесида, Россия Украина бўйлаб кенг кўламли “ҳарбий амалиёт ўтказиш”га тайёргарлик кўраётганини айтди.\nОзодлик радиоси рус хизматининг хабар беришича, Қодиров “Рус қўшини нафақат Мариуполда, балки бошқа шаҳарларда ҳам” ҳужумга тайёргарлик кўраётганини таъкидлаган.\n“Биз Киевни ва шундан кейин бошқа барча шаҳарларни тортиб оламиз”,-деб ёзган Қодиров.


Тошкент шаҳар ҳокимлиги матбуот хизматининг янги раҳбари ОАВ вакиллари билан учрашди\n12:00 / 02.03.2020\n“Таъкидлашим жоиз, бугунги талаб бошқача. Биз энди ҳар бир йўналиш бўйича алоҳида ишлаймиз. Матбуот анжуманлари, брифингларни мунтазам уюштириб турамиз. Энг муҳими – ОАВ билан ҳамкорлик учун тайёрмиз” – деди Фурқат Маҳмудхўжаев.\nБугун, 2 март куни Тошкент шаҳар ҳокимлиги Матбуот хизматининг янги иш бошлаган раҳбари — матбуот котиби, ҳокимнинг ахборот сиёсати масалалари бўйича маслаҳатчиси Фурқат Маҳмудхўжаев журналистлар ва жамоатчилик вакиллари билан учрашди.\nМаълумот учун: Фурқат Маҳмудхўжаев 1965 йилда Тошкент шаҳрида туғилган. 1989 йил Тошкент давлат техника университети тугатган. 2018 йилдан Тошкент шаҳар Маҳаллалар кенгаши бошқаруви раиси бўлиб ишлаган.\nЎзаро танишув ва маслаҳатлашув шаклида бўлган бу учрашувда мухбирлар ўзларини қийнётган муаммолар юзасида таклифлар бердилар. Жумладан, маълумот олиш тезкорлигини таъминлаш учун хат бериш тизимидан воз кечиш, ҳар 15 кунда брифинглар уюштириб туриш, махсус платформалар ташкил этиш, норасмий муҳитдаги учрашувлар ташкил этиб, муҳокамали мавзулар юзасидан баҳсу-мунозаралар уюштириш масаласи ўртага ташланди.\nФурқат Маҳмудхўжаев оммани қизиқтираётган саволларга тезкорликда жавоб бериш билан бирга аниқлик зарурлигини таъкидлади.\n“Бу вазифа жуда оғирлигини, кўпчиликнинг диққат марказида, танқидлар остида бўлишимни ҳис қилиб турибман. Лекин пойтахт ҳокимлиги фаолияти шаффофлигини таъминлаш учун жамоамиз билан барча ҳаракатни қиламиз” – деди Ф. Маҳмудхўжаев.\n21:54 / 18.07.2020\nТошкентда тез ёрдам 15 дақиқада етиб бориши учун рағбатлантириш тизими йўлга қўйилади\n19:07 / 04.06.2020\nТошкент шаҳри ҳокимлиги: Пойтахтнинг йирик йўлларини таъмирлаш бўйича режа мавжуд\n17:53 / 22.08.2018\nТошкент шаҳар ҳокимлиги янги лавозим тайинлови ҳақида маълум қилди


Узоқ яшашни ва ёш кўринишни хоҳлайсизми !!! - Fitrat.uz\nБош саҳифа / Мақолалар / Узоқ яшашни ва ёш кўринишни хоҳлайсизми !!!\nУзоқ яшашни ва ёш кўринишни хоҳлайсизми !!!\nMart 13, 2017\tУзоқ яшашни ва ёш кўринишни хоҳлайсизми !!!da fikr bildirishni o'chirish 305 Кўришлар\nЯқинда “Интернетдаги таҳдидлардан ҳимоя “ китобини янги нашри чиқди. Китобни ўқир эканман, бугунги кунда энг долзарб масалага айланган ахборот хавфсизлиги билан боғлиқ муаммоларни ечимини топиш мақсадида муаллиф асосли маълумотлар, Қуръони карим оятлари, саҳиҳ хадислар, маъмурий ва жиноий жавобгарлик, воқеий ҳикоя ва бошқа кўпгина мисоллар билан бойитган. Китобнинг ҳар бети тагида “Билиб олинг” рукнида олиму-уламоларимизнинг доно насихатлари ўрин олган.\nКитобни ўқиган сари янгидан-янги маълумотларга эга бўласан киши. Умуман олганда китоб ўқиш инсонни буюклик сари етаклаши хақ гап. Бунга хеч қандай шак-шубҳа йўқ. Аммо хозирги кунда баъзи ёшларимиз, ёши катталар ҳаттоки аёлларимиз орасида интернетга муккасидан кетиш ҳолатлари учраётгани ачинарли холдир. Интернетни нимаси ёмон, дейиш мумкин. Бироқ танганинг икки томони бўлганидек интернетни ҳам ижобий ва салбий томонлари бор. Салбий томонини исботи учун китобнинг 569-бетидаги “Қалб изтироби” номли воқеий ҳикояга эътиборимизни қаратамиз: “Инсон кўнгли шу қадар мураккаб ва нозикки, у ўта сезгир ва сирли мўъжизадир. Гоҳ у баъзи нарсани олдиндан сезади. Баъзан сира кутилмаган воқеалар шарпасини олисдан пайқайди. Шундай дақиқаларда одам ваҳимага тушиб, қаттиқ изтироб чекади.\nНосиржонда бирдан ана шундай ҳолат рўй берди. Кўнгли бехузур бўлиб, аъзойи баданини титроқ босди. Хаёли уни турли ёқларга олиб қочди. Тўсатдан уйи ва болалари ёдига келиб, хавотирга тушди. Зудлик билан стол устидаги телефон гўшагини кўтариб, уй рақамини тера бошлади. Қўнғироғига жавоб бўлмагач, хавотири янада ошди. Шошилганча ишхонасидан чиқди-да, уйи томон югурди. Яхшиям иш жойидан уйи узоқ эмас. Оралиқ уч-тўрт чақиримли масофа, холос. Шу боис у уйига тезда етиб келди. У хонага кирганда етти ёшли қизи Дилафрўз ерда беҳуш ётар, бир кўзидан қон оқаётган эди. Сал нарида эса тўрт ёшли ўғилчаси Абдурауф уст-боши шалаббо ҳолда қимир этмай ётарди. Носиржон бу мудҳиш воқеани кўриб, бир муддат карахт бўлиб қолди…\nНосиржон хотини Зилолани кўнглини олиш, уни хурсанд қилиш учун унга замонавий телефон олиб берди-ю, боши балога қолди. Туну кун хотини ўша телефонга боғланди-қўйди, юрса ҳам, турса ҳам ундан бир зум айрилмайди. Қайнота-қайнона хизмати, фарзанд тарбияси, уй юмушлари ўлда-жўлда. У ижтмоий тармоқларда ҳали у дугонаси, ҳали бу дугонаси билан мулоқотга киришиб, кунни кеч қиладиган бўлиб қолди.\nЎша куни ҳам Зилола ижтимоий тармоқдаги мулоқотларга шундай берилиб кетдики, уйда назоратсиз қолган икки фарзанд мудҳиш фожиага йўлиқди. Кир ювиш учун газ плитасига қўйилган челакдаги қайноқ сув тўрт ёшли ўғилчаси Абдурауфнинг устига ағдарилиб кетди. Унинг дод-войини эшитиб, ичкаридан отилиб чиққан етти ёшли қизи Дилафрўзнинг кўзига мих кириб кетиб, бир кўзидан айрилди. Зилоланинг интернетга мубтало бўлиши натижасида икки бегуноҳ гўдак бир умрга мажруҳ бўлиб қолди…\nБугун Носиржоннинг ота-онаси, қариндош-уруғлари қалбини бир умрлик қайғу чулғаб олган. Бу дил изтиробини ҳеч қандай жазо билан ювиб бўлмайди. Улар эл олдида, маҳалла-кўй олдида бошлари эгик. Виждон азоби уларнинг юрагини ич-ичидан кемирмоқда…\nТабийки, бу мудҳиш воқеадан ким айбдор деган ҳақли савол туғилади. Хотинининг кўнглини олиш учун унга телефон совға қилган Носиржонми? Ёки ижтимоий тармоқлардаги беҳуда мулоқотларга муккасидан кетган Зилолами? Ҳа, Зилола иродасизлик қилмаганида, қимматли вақтини интернетга беҳуда сарф қилиш билан ўтказмаганида, болаларини бағрига олиб, уларга ғамхўрлик кўрсатганида бундай хунук ҳолат рўй бермасди. Ушбу нохуш воқеа кўпчиликка ибрат, сабоқ бўлади, бунга ухшаш фожиаларга асло йўл қўйилмайди, деб умид қиламиз”.\nКитобнинг 14 боб, 4-бўлимида “Виртуал ўйинларга мутеликдан мустақил халос бўлиш усули” рукнида китоб ўқиган одам ёш кўриниши ва узоқ яшаши исботланганлиги ҳақида китоб ўқишнинг ўн фойдаси келтирилган:\nКитоб ўқиш инсоннинг суҳбат қилиш қобилиятини ўстиради.\nЎқиш инсонлар билан мулоқот қуришга ёрдам беради.\nКитоб ўқиш ўзига ишончни кучайтиради.\nЎқиш руҳий толиқиш ва тушкунликка тушишнинг олдини олади.\nКитоб ўқиш хотирани чархлаб, фикрлашни ривожлантиради.\nКитоб ўқиш альцгеймер касаллигининг олдини олади (альцгеймер – мия ҳужайраларининг нобуд бўлиб, ақлий салоҳиятининг пасайиб бориши).\nКитоб инсонни ёшартиради.\nКитоб ўқиш инсоннинг ижодкорлигини оширади.\nКитоб ўқиш уйқуни яхшилайди.\nКитоб ўқиш диққат-этиборни жамлашни яхшилайди.\nПрезидентимиз Шавкат Мирзиёев “Ёшларимизнинг мустақил фикрлайдиган, юксак интеллектуал ва маънавий салоҳиятга эга бўлиб, дунё миқёсида ўз тенгдошларига ҳеч қайси соҳада бўш келмайдиган инсонлар бўлиб камол топиши, бахтли бўлиши учун давлатимиз ва жамиятимизнинг бор куч ва имкониятларини сафарбар этамиз”, деб таъкидладилар. Бу мақсадга эришишнинг асосий омилларидан бири китобхонлик маданиятини ошириш, ёшларни китобни севишга ўргатиш зарурлигини алоҳида қайд этдилар. Бу ҳаётий даъват ҳар биримизнинг, ота-оналар ва кенг жамоатчиликнинг онги ва қалбидан мустаҳкам ўрин эгалламоқда, десам муболаға бўлмаса керак.\nХулоса ўрнида энг аввало, ёшлар бугунги кунда юртимизда барқарор бўлган тинчлик ва осойишталикнинг қадрига етиб, бу неъматни кўз қорачиғидай асраши мақсадида,тинмай ўқиш ва изланишда бўлишлари керак.\nБўстонлиқ туман бош имом-хатиби\nв.в.б. Махмуджон Абдусаитов\nАввалги Хулқ инсонларга зийнат берадиган либосдур.\nКейинги Охират уламоларининг аломатлари – 6\nMart 11, 2017\t6,413\nIyun 1, 2018\t4,347